Congress weak in West Bengal will contest elections on lesser seats with Left Front Bhojpuri Spl: बंगाल में कांग्रेस भइल कमजोर, वाममोर्चा के छोट भाई बन लड़ी चुनाव – News18 हिंदी\nBhojpuri Spl: बंगाल में कांग्रेस भइल कमजोर, वाममोर्चा के छोट भाई बन लड़ी चुनाव\nपश्चिम बंगाल में कांग्रेस ने वाममोर्चा के साथ गठबंधन किया है.\nकहल जाउ त स्थिति ई बा कि कांग्रेस (Indian National Congress) आपन चुनावी नाव वाममोर्चा (Left Front) के सहारा से लड़ी आ वाममोर्चा भी कांग्रेस के बांहि ध के ई चुनाव लड़ी. बाकिर वामफ्रंट एह समझौता के ताकत अपना लगे राखेला.\nLast Updated : January 29, 2021, 14:04 IST\nपश्चिम बंगाल में आगामी विधानसभा चुनाव में कांग्रेस के स्थिति त पहिलहीं नियर बा. माने अभियो ऊ वाममोर्चा के साथ झुकि के खड़ा बिया. कांग्रेस अभी तक वाममोर्चा के साथे 191 सीटन पर समझौता कइले बिया. त एमें 101 सीट पर वामफ्रंट लड़ी आ कांग्रेस लड़ी खाली आ खाली 92 सीटन पर. त कांग्रेस छोटभाई भइल की ना? तबो 101 सीटन के बंटवारा अभी बाकी बा. जवना सीट पर समझौता भइल बा ओकरा में कुछ सीट ऊ हउवन सन जौना पर पिछला विधानसभा चुनाव में कांग्रेस- वाममोर्चा जितले रहे. राज्य कांग्रेस के वरिष्ठ नेता प्रदीप भट्टाचार्य कहतारे कि कांग्रेस पार्टी पिछले विधानसभा चुनाव के लाइन पर चली. त मोटे में कहल जाउ त स्थिति ई बा कि कांग्रेस आपन चुनावी नाव वाममोर्चा के सहारा से लड़ी आ वाममोर्चा भी कांग्रेस के बांहि ध के ई चुनाव लड़ी. बाकिर वामफ्रंट एह समझौता के ताकत अपना लगे राखेला. एही से 101 सीट पर लड़ी. कांग्रेस खाली 92 सीट पर. एसे बेसी सीट पर कांग्रेस लड़िए के का करी. ओइजा कांग्रेस के प्रत्याशी के जमानतो जब्त हो सकेला.\nपिछला विधानसभा चुनाव में कांग्रेस 44 गो सीट पर जीतल रहे आ वाममोर्चा 33 गो सीट पर विजयी भइल रहे. माने कांग्रेस के 11 गो सीट अधिका मिलल रहे. समझौता भइल त दूनो पार्टी साझा प्रेस कांफ्रेंस कइली सन. कहली सन कि हमनी का एह चुनाव में एलाइज (सहयोगी) बानी जा. लेफ्ट फ्रंट के अगुवा पार्टी भारतीय कम्युनिस्ट पार्टी (मार्क्सवादी) ह जवना के संक्षेप में सीपीएम कहल जाला. त जाहिर बा कि एह समझौता में बड़ भाई सीपीएम बिया. पिछला चुनाव में कांग्रेस से कम सीट पर जीतल बाकी ज्यादा सीट ओकरे के मिलल बा. एह समझौता के पिछला विधानसभा चुनाव में कौनो फायदा ना मिलल. सत्तारूढ़ तृणमूल कांग्रेस के आखिरकार 211 गो सीट मिलिए गइल. माने बहुमत. ए बारी वाममोर्चा के चेयरमैन विमान बोस कहले बाड़े कि कांग्रेस आ वाममोर्चा एकही संगे मिलि के रैली करी, सभा करी आ कृषि बिल के विरोध करी.\nत राजनीक प्रेक्षक का कहता लोग? कहता कि अबकी बार के विधानसभा चुनाव में कांग्रेस आ वाममोर्चा के पहिले नियर वोट ना मिली. काहें से कि पश्चिम बंगाल के मुसलमान लोगन के बीच बहुते खास प्रभाव रखे वाला फुरफुरा शरीफ दरगाह के पीरजादा अब्बास सिद्दीकी एगो बड़ राजनीतिक दांव खेल देले बाड़े . विधानसभा चुनाव से ठीक तीन महीना पहिले ऊ आपन एगो नया पार्टी बना लेले बाड़े. अब्बास सिद्दीकी अपना नया दल के नांव इंडियन सेक्युलर फ्रंट रखले बाड़े. पार्टी के लांचिंग के घरी अब्बास सिद्दीकी कहले, “हम किंगमेकर बने के चाहतानी, नया राजनीतिक संगठन इंडियन सेक्युलर फ्रंट पश्चिम बंगाल के कुल्ही 294 विधानसभा सीटन पर चुनाव लड़ि सकेले.”\nपीरजादा अब्बास सिद्दीकी कई बरिस से मुख्‍यमंत्री ममता बनर्जी के करीबी रहले ह. एने कुछ दिन से पीरजादा सिद्दीकी ममता बनर्जी से खिसिआइल बाड़े आ खुलेआम तृणमूल कांग्रेस के विरोध कर रहल बाड़े. कुछ दिन पहिले के बात ह, ऊ आल इंडिया मजलिस-ए-इत्तेहादुल मुस्लिमीन (एआईएमआईएम) के चीफ असदुद्दीन ओवैसी से भेंट कइले रहले ह. मुलाकात के बाद ओवैसी साफे कहले रहले कि ऊ बंगाल में अब्बास सिद्दीकी के नेतृत्व में चुनाव लड़िहें. माने पीरजादा अब्बास सिद्दीकी अब केहू के आपन नेता ना मनिहें, अब खुदे नेता रहिहें. अपना पार्टी के माध्यम से राजनीति करिहें. त कांग्रेस आ वाममोर्चा के मुसलमान वोट अब पीरजादा आ ओवैसी के पार्टी के जाई. राजनीतिक प्रेक्षक कांग्रेस के वोट प्रतिशत घटे के पहिलहीं से अनुमान लगावता लोग. अइसना में कांग्रेस आ वाममोर्चा के कार्यकर्ता- “इंतजार करो और तब एक्शन लो” वाला मोड में आ गइल बाड़े सन. चुनाव का पहिलहीं कांग्रेस- वाममोर्चा के धक्का लागल बा.\nपश्चिम बंगाल में कांग्रेस का लगे अधीर रंजन चौधरी आ प्रदीप भट्टाचार्य के छोड़ि के कौनो बड़ चेहरा नइखे. आ जनाधार खिसकत जाता. नया पीढ़ी में कांग्रेस के ओर केहू के रुझान नइखे. कांग्रेस आ वामोर्चा के प्रति लोगन में एगो उदासीनता आ गइल बा. वाममोर्चा के कुछ पुरान आ समर्पित कार्यकर्ता बाड़े सन. ओकनी के कुछु हो जाउ, वोट वाममोर्चा के लगे जाई. कांग्रेस के भी कुछ कार्यकर्ता समर्पित बाड़े सन बाकिर राजनीतिक प्रेक्षक कहता लोग कि एह चुनाव में ओकनी के संख्या घटल बा. एने शिवसेना भी कहतिया कि ऊहो कुछ प्रत्याशी उतारी. त जइसे महाराष्ट्र में शिवसेना कांग्रेस से गठबंधन कइले बिया ओहतरी बंगाल में संभव नइखे. काहें से कि शिवसेना के नांवे सुनत वाममोर्चा भड़कि जाई. ओने प्रमुख वामपंथी नेता सीताराम येचुरी कहतारे कि भारतीय जनता पार्टी के केहूतरे हरावे के बा. उनुका ई नइखे बुझात कि भारतीय जनता पार्टी पश्चिम बंगाल में एगो ताकतवर पार्टी बन चुकल बिया. आ वाममोर्चा के नेता के बाति सुने वाला लोग बहुत कम बाड़े. चुनाव में त सभे चतुराई से बोलेला, बाकिर पश्चिम बंगाल के बारे में सभे जानता कि एइजा दुइए गो पार्टी प्रमुख बाड़ी सन- आल इंडिया तृणमूल कांग्रेस आ भारतीय जनता पार्टी. बाकी पार्टिन के कौनो ठीक नइखे कि कतना सीट मिली. हं, ई विधानसभा चुनाव एगो नया राजनीतिक पृष्ठभूमि तेयार करी. वोटन के ध्रुवीकरण तेजी से हो रहल बा आ कुछ दिन बादे ई स्पष्ट हो जाई कि स्थिति का बा.\nएही बीच एगो कांग्रेस के एगो वरिष्ठ कार्यकर्ता हमरा से बातचीत में कहलसि कि जब भी कांग्रेस- वाममोर्चा के साझा रैली होला, लोग भारी संख्या में आवेले. हम कहनी कि त भइया ई भारी संख्या वोट में काहें ना बदले ला? त कार्यकर्ता कहलसि कि ईहे कांग्रेस के विडंबना बा. रैली में भीड़ जुटि जाला बाकिर जब वोट परेला त भीड़ आ वोट के कौनो संबंधे ना रहि जाला. रैली कुछ लोगन खातिर पिकनिक ह. फ्री के बस में जाए के बा. कुछ ना कुछ खाए- पीए के मिलबे करी. एगो इंज्वायमेंट हो जाई. त ई त कौनो वोट मिले के गारंटी ह ना. वोट के एह मस्ती से कौनो लेना- देना नइखे. कार्यकर्ता कहलसि कि एकरा पर बड़का नेता लोगन के विचार करे के चाहीं आ भीड़ के वोट में बदले के तरीका लागू करेके चाहीं. हम कहनी कि ई तरीका एतना आसान नइखे. भीड़ के वोट में ऊहे पार्टी भा नेता बदलि सकेला जेकरा में चुंबकीय दमखम लउकत होखे, धधकत उम्मीद लउकत होखे. कांग्रेस भा वाममोर्चा कइसे नौजवान वोटर के भीतर आग जलाई? आजुले पार्टी के अध्यक्ष चुने खातिर कनफ्यूजन वाली स्थिति बा. अखबार आ टीवी वाला तरह- तरह के अनुमान आ आंकलन प्रस्तुत करतारे सन बाकिर कांग्रेस के अध्यक्ष के घोषणा आज तक ले ना भइल. जहां तक वामनोर्चा के सवाल बा त ओकरा प्रति नया वोटर में कौनो आकर्षण के बिंदु नइखे लउकत. कांग्रेस के जमाना के भ्रष्टाचार लोगन के भुलाइल नइखे. ओही कांग्रेस का संगे वाममोर्चा समझौता करता, सीट के बंटवारा करता, दोस्ती करता. त नौजवान सोचता कि जब कांग्रेस आ वाममोर्चा के सिद्धांत मिलते बा त एकरा पर सोचले बेकार बा. (लेखक विनय बिहारी सिंह वरिष्ठ पत्रकार हैं.)\nTags: Bengal Election, Bhojpuri, Bhojpuri News, Election 2021, Kolkata, UP, West bengal, झारखंड, पटना, बिहार, रांची, वाराणसी\nFIRST PUBLISHED : January 29, 2021, 14:04 IST


आंगनबाड़ी – टटका खबर\nमैट्रिक के योग्यता खोजत पदन ला इजी-पीजी के कवनो भाव ना मिली\nआंगनबाड़ी सेविका आ सहायिका पद खातिर बहाली ला एम.ए., बी.ए. वगैरह उच्च शिक्षा से जुड़ल डिग्रीयन पर कवनो बोनस अंक ना दीहल जाई. एह काम ला बस मैट्रिके के प्रमाण पत्र के देखल मानर जाई. आंगबाड़ी केन्द्रों के बंद मिलला पर, बच्चन के गिनिती में कमी अइला प आ पोषाहार के गुणवत्ता खाति सेविका अउर\nआंगनबाड़ी कार्यकर्त्रियन के बहाली में आरक्षण खतम\nइलाहाबाद हाई कोर्ट अपना फैसला में काल्हु आंगनबाड़ी कार्यकर्त्रियन आ सहायकन के बहाली में आरक्षण के पूरा से हटा दिहलसि. एह ला जारी सरकारी नोटिफिकेशनो के रद्द कर दिहलसि कोर्ट आ कहलसि कि चार हफ्ता का भितरे नया नियम बना लिहल जाव.


जंगल में मोर नाचल के देखल ? – Anjoria\nजंगल में मोर नाचल के देखल ?\nफरवरी 18, 2011 अँजोरिया\nअँजोरिया पर रोज कई घंटा लगाइले तब जा के एकरा के अद्यतन राखल जा सकेला. बाकिर कबो कबो लागेला कि अनेरे अतना मेहनत करत बानी. कुछ लोग के छोड़ बाकी लोग कुछ टिप्पणी ना देव. जवन टिप्पणी आवेला तवना में से शायदे कवनो एह लायक रहेला जवना से अँजोरिया के सुधारे में इस्तेमाल कइल जा सको.\nबहुत कोशिश कइला का बाद अँजोरिया पर आवे वाला पाठकन के गिनिती त जरुर बढ़ल बा बाकिर दुनिया भर में पसरल भोजपुरियन का तुलना में ऊ गिनिती कुछ नइखे. भोजपुरी के वेबसाइटन में से अकेले अँजोरिया हिय जे अपना विजिटर्स के आँकड़ा सार्वजनिक कर के राखले. कि रउरो देखीं कि का हो रहल बा, के आ रहल बा, कहाँ से आ रहल बा. हम ओह आंकड़ा के इस्तेमाल एह खातिर करीले जवना से हमरा पाठकन के रुचि, पसन्द के कुछ अनुमान लाग सको.\nएगो वेबसाइट ह Quantcast.comजवना पर विजिटर्स के आँकड़ा सही सही दिहल जाला अगर ऊ वेबसाइट अपना के आडिट करावे के तइयार होखे. रउरा जान के अचरज होखी कि अँजोरिया छोड़ दोसर कवनो वेबसाइट ओकर सेवा ना लेवे कारण का बा हम नइखीं जानत. बाकिर अगर उहो लोग ओहिजा रहीत त हमरा तुलना करे में सुविधा रहीत कि हम कहाँ पीछे पड़ रहल बानी.\nओहि क्वान्टकास्ट का आंकड़ा मुताबिक आजुकाल अँजोरिया के विजिटर्स के संख्या महीना भर में लगभग पाँच हजार से तनी बेसी बा. एकर मतलब ई भइल कि करीब पाँच हजार अलग अलग लोग एक महीना का भीतर अँजोरिया पर आवेले. सप्ताह में एकर आँकड़ा बहुते कम बा आ रोज आवे वाला विजिटर्स के औसत देखल जाव त पूरा दुनिया से २३१ आदमी आवेले जवना के सबले अधिका संख्या २८९ बा. एहमें से १३९ आदमी हिन्दुस्तान से आवेले जवना के अधिकतम संख्या १६८ बा.\nसोचीं कि दुनिया से अगर तीनो सौ लोग नइखे आ पावत त गड़बड़ी जरुर बा कहीं ना कहीं. ई गड़बड़ी ना त ओह आँकड़ा में बा ना आँकड़ा बिटोरे वाला में. असल बात बा कि अँजोरिया का बारे में लोग के जानकारिये कम बा. एकरा खातिर रउरा सभे तनी सहयोग कर देतीं त अधिक से अधिक लोग के अँजोरिया का बारे में बतावल जा सकेला.\nबाकिर अँजोरिया का बारे में बतावे से पहिले दोसरो बहुत सारा वेबसाइट जे भोजपुरी में बा ओकरो के देख लीं. सब के देखला का बाद अगर रउरा अंजोरिया भोजपुरी के सेवा खातिर सबले बढ़िया वेबसाइट लागे त अपना सगरी परिचित के ईमेल से ओकर जानकारी दीं. अगर रउरा अँजोरिया से बेहतर दोसर कवनो वेबसाइट लागत बा त हमरा के बताईं. बतावत में इहो जरुर बताईं कि कवना मामिला में, रुप में, गुन में, प्रकाशित लेख के गुणवत्ता में, सबके खुला मौका देबे बे, कवना मामिला में हम कमजोर पड़ीले. हमरा एक बाति मालूम बा कि हम दोसरा के बुराई में, गलत के बखिया उधेड़े में, जरुर कमजोर पड़ जानी. धीरे धीरे हम ओहू कमजोरी के दूर करल चाहब बाकिर राउर सहयोग मिले के चाहीं. हालांकि हम भोजपुरी का दुनिया से जुड़ल लोग का मामिला में जरुर उदार रहीलें देश दुनिया का मामिला में जवन सही लागेला तवन कहीले. छोटका के बुराई बतियावे में सबले बड़ दिक्कत ई होला कि छोटका ओकरा के आपन दुश्मनी का तरह ले लेला. ई ना देखी कि ओह कमजोरी भा गलती के दूर कइल जाव, बस हमरे के गरियावे लागी.\nदोसरे अगर कवनो बरियार आदमी छोटका के खिलाफ में बा त हम बिना गुण दोष देखले बड़का के बाति ना मान लेनी अपना हिसाब से देखीले कि केकर कतना गलती बा. अगर छोटका के गलती हमरा ना लउके त हम चुप लगा जाइले भा अगर लागो कि छोटका का साथे अन्याय हो रहल बा त हम छोटका के साथ दीहिले.\nआजु एह बात पर रउरा मन खोल के आपन राय दीं. बस अपशब्द मत लिखीं. काहे कि कुछ लोग जे सुनत आइल बा ओकरा के सुनावे में आपन बहादुरी देखावेला. रउरा ओहमें के ना हईं एहसे रउरा के कहत बानी.\nआजु आपन टिप्पणी देबे के पूरा आजादी बा. बिना रजिस्टर भइले, बिना आपन सही नाम पता दिहले रउरा अपना मन के बाति कह सकीलें. प्रकाशित उहे टिप्पणी होखी जवन प्रकाशित करे जोग होई.\nखुशी सम्हरले नइखे सम्हरात\n3 thoughts on “जंगल में मोर नाचल के देखल ?”\nफ़रवरी 23, 2011 को 12:46 अपराह्न पर\nराउर ‘अँजोरिया’ के अंजोर पुरे दुनिया के अंजोर करत बा .रउरा नया लिखेवाला के मौका दिहिंला .राउर मेहनत आ लगन साफ -साफ लउकेला.अँजोरिया के एगो आपन स्तर बा .हम अँजोरिया के आपन वेबसाइट समझ के लोगन से खोलेके के बोलिला .एने -ओने दोस्त-साथी के लिंक मेल भी कर दिहिला . सुबह ८.३० से साँझ ४.३० बजे तक हमार धेयान अँजोरिया पे हीं रहेला .रउआ कवनो मामिला में कमजोर नईखीं .इहे एगो वेबसाइट बा जेकरा पर सभे अजाद बा .\nJameel Ansari कहते हैं:\nफ़रवरी 22, 2011 को 12:19 अपराह्न पर\nYour site is good in comparison to other bhojpuri websites. I think it should contain some local news related to Ballia, some more info matter reader’s comment. I also expectaregular update of this site. Currently I am in Oman, out of India. I belongs to Pashuhari village, near Bilthara Road town.\nचंदन कहते हैं:\nफ़रवरी 19, 2011 को 10:33 पूर्वाह्न पर\nबात ई बाS कि जे भी नेट चलावे आला बा ओकरा आडियो आ वीडियो माध्यम जादे पसन्द बाS। तS जाहिर बाS कि पढेवाला के कमी बाS। दोसरका भोजपुरी में लोग आपन बराई नइखे समझत काहे कि अब तS गांवो में लोग अन्ग्रेजी माध्यम स्कूले चाहता। टीभी आ फिलिम देख के सब लोग अपना के एडभान्स बुझे आ बनावे लागता। अगर केहू कह कि हम भोजपुरी के लेखक हईं तS लोग के नजर में तS ऊ अजब प्रानी बन जाला। जब लोग हिन्दी जवन देस के भासा हS ओपर ध्यान ना देला तS भोजपुरी के कवन बात बाS। भोजपुरी शायद पूरा भारत में सबसे ज्यादा बोलल जाय वाला भासा होई। लेकिन एहूजी लोग के मानसिकता दोसी बा।


चम्बल के बीहड़ से राजनीति तक के सफर:फूलन देवी | Bhojpuri News Website\nBhojpuri Films Posters\nBhojpuri News Website\nBhojpuri Films PostersFilms NewsFirst LookMovie Trailorसभी English News\n“Damaru” Is The Upcoming Romantic Drama\nभोजपुरी फ़िलिम ‘डमरू’ लेके आ रहल बाड़ें खेसारी लाल\nKheshari Lal Film “DiwanaPan” Trailor and Look\nअन्य प्रदेशउत्तर प्रदेशदिल्ली प्रदेशबिहार प्रदेशगयासभी बिहार प्रदेश\nकासगंज में सामान्य होते हालात, मृतक के परिवार को 20 लाख…\nराजस्थान की3और पश्चिम बंगाल की2सीट पर मतदान\nशिवसेना के बाद टीडीपी ने बीजेपी को दिखाया तेवर\nकविताएंकहानियांग़ज़लसभी भोजपुरी साहित्य\nई न बात हमरा बुझा सकल-पांडेय कपिल जी\nहम चान सुरुज के धरती पर ले आइबि-प्रभुनाथ मिश्र\nमन के बात कबो ना ओराइल-स्व. पाण्डेय कपिल जी\nएक्टर खेसारी लाल के सफलता के पीछे के कहानी\nकुबेर बनती राजनीतिक पार्टियाँ\nगुजरात मे किला बचवले के चुनौती\nदुपहर तक रिहा हो सकेलें तलवार दंपति\nबंदूकधारी कइलें काबुल सैन्य अकादमी पर हमला\nभूकंप से तबाह मेक्सिको के कहानी-तस्वीर में\nभारत के जनता जेके चुनी ओही की साथ काम करी अमेरिका\nपाक पत्रकार मेहर तरार के बयान – “साजिश के शिकार बनल…\nचम्बल के बीहड़ से राजनीति तक के सफर:फूलन देवी\nकबहुं चम्बल के बीहड़ में फूलन देवी के नाम सबसे ढेर लियात रहे काहें से की आतंक के दूसर नाम बन गइल रहली फूलन देवी.\nउत्तर प्रदेश के एगो गांव में 10 अगस्त 1963 के दिन फूलन देवी के जन्म भइल रहे.फूलन के जन्म गरीब परिवार में भइल रहे लेकिन फूलन देवी डेराऐ वाला लोगन में से ना रहली.\nउनकर शादी महज दस साल के उमिर में करा दिहल गइल रहे. फूलन के पति रोज मारपीट करे और शारिरिक उत्पीड़न भी करे, जेकरा से परेशान होके फूलन देवी अपना मायके आ गइली.\nएह दौरान फूलन के दोस्ती डाकू सरदार बाबू गुज्जर से हो गइल लेकिन एगो आउर डाकू विक्रम मल्लाह भी फूलन देवी से शादी कइल चाहत रहलें. प्यार के संघर्ष में विक्रम द्वारा बाबू गुज्जर के हत्या कर दिहल गइल और यह तरह से फूलन आ विक्रम साथे रहे लगलन.\nएगो आउर गिरोह रहे जेकर नाम ठाकुर गिरोह रहल जेकर मुखिया श्रीराम ठाकुर आ लाला ठाकर रहलें. ठाकुर गिरोह फूलन देवी के बाबू गुज्जर के हत्या के दोषी मानत रहे.\nफिर एक बार आउर खूनी संघर्ष भइल और विक्रम आ फूलन देवी दुनो लोगन के मैदान छोड़ के भागे के पड़ल. ओह समय के अखबारन के अनुसार एहि बिच न जाने कइसे दुनो जने के पता ठाकर गिरोह के हो गइल और फूलन देवी के अपहरण ठाकुर गिरोह कर लिहलसि.\nफुलन के साथे ठाकुर गिरोह द्वारा रोज रेप कइल गइल. उनकरा के गांव में नग्न अवस्था मे घुमावल गइल.फूलन देवी टूट चुकल रहली लेकिन हिम्मत ना टूटे दिहली.\nकइसहूं फूलन ओहिजा से छुटला के बाद बेहमई गांव लौट अइली आ दूगो रेपिस्ट के पहिचान कइली और भी लोगन के बारे में जानकारी जुटावे शुरू कर दिहली लेकिन फूलन देवी के कवनो भी सफलता ना मिलल.\nफिर फूलन देवी गांव से 22 गो ठाकुर लोगन के निकाल के गोली मार दिहली. ओह समय बहुत ही हो हल्ला मचल,मीडिया फूलन देवी के नया नाम दिहलसि. फूलन देवी ओह समय के खूंखार डाकू बन गइल रहली.\nसरकार के तरफ से भिंड के एसपी राजेन्द्र चतुर्वेदी फूलन गिरोह से लागातार बात करत रहलन आ उनही के ही कमाल रहल की फूलन देवी आत्मसमर्पण करे ला तैयार हो गइली.\n21 गो हत्या, 30 डकैती आ 18 गो अपहरण के आरोपी फूलन देवी तत्कालीन मुख्यमंत्री अर्जुन सिंह के सोझा आत्मसमर्पण कर दिहली.\n11 साल जेल के सजा काटे के पड़ल फूलन देवी के, 1993 में यूपी के मुलायम सिंह सरकार फूलन देवी पर लागल सगरो आरोप वापस ले लिहलसि. फिर 1996 में सामाजवादी पार्टी के टिकट पर फूलन देवी मिर्जापुर से सांसद चुनल गइली. एह तरह से कबहुँ चम्बल के बीहड़ में राज करे वाली फूलन देवी दिल्ली के राजनीति में कदम रखली.\nलेकिन 1998 में फूलन के हार के सामना करे के पड़ल आउर 1999 में एक बार फिर से जीत के साथ राजनीति में उनकर वापसी भइल.\n25 जुलाई 2001 के शेर सिंह राणा द्वारा फूलन देवी के हत्या कर दिहल गइल. शेर सिंह राणा के अदालत द्वारा आजीवन कारावास के सजा सुनावल गइल. शेर सिंह राणा पुलिस के बतवलसि की फूलन देवी के हत्या कर के उ बेहमई कांड के बदला ले लिहलसि.\nद भोजपुरिया टीम\n‘डेन टीबी’ के लिए ‘अजय लाल यादव’ के गीत रिकॉर्डिंग...\nअशी तिवारी के वायरस के शूटिंग भोजपुरी अउर तेलगु में एक साथ\nभोजपुरी फिल्म लज्जो के ट्रेलर लांच भइल\nजल्द आ रहल बा बलमा डेरिंगबाज\nछलकत हमरो जवानियाँ क्रॉस कइलसि 150 मिलियन व्यूज\n© 2008-2010 All rights reserved. Powered by Bhojpurikhoj.Com


ई खुलासा काहे ‘खुलल अइसन’ बा ? – Anjoria\nई खुलासा काहे ‘खुलल अइसन’ बा ?\nदिसम्बर 26, 2012 भोजपुरी, लस्टम पस्टम\nबाबा लस्टमानंद रामचेला से कहले, अहो भाई. आजु काल्हु एगो बात रोज टी वी पर सुनऽ तानी. ऊ हऽ कि फलनवा के खुलासा हो गइल. ई जे खुलासा शब्द बा ऊ बड़ा डेंजरस होला. हिंदी में एकर माने होला ‘खुलल अइसन’. अब खुलल अइसन आ खुलल में का फरक होला ऊ कवनो ‘ओइसनका फिलिम’ देखि के चाहे हिंदी व्याकरण के किताब पढ़ि के बुझा जाई. अब भाई एकर माने ई मत लगइहऽ कि ‘ओइसनका फिलिम’ देखल आ हिंदी व्याकरण पढ़ल एके होला. हम कई गो खुलासा के गवाह रहल बानी. जे खुलासा करेला ऊ बड़ा ताल ठोके ला कि हई होई आ हऊ होई. हम सोचेनी कि भाई जब ‘खुलल अइसन’, माने खुलासा एतना दमदार बा त पूरा खुलि जाई त कइसन विस्फोट होई? लेकिन हमेशा इहे देखे के मिलेला कि खुलासा ‘खुलले अइसन’ रहेला, पूरा खुलेला ना आ जवन विस्फोट के डर रहेला ऊ फुसफुसा के रह जाला. कवनो विस्फोट ना होला.\nअसहीं एगो फिलिम आइल रहे. अपना गांव के एगो पंडीजी ऊ फिलिम सात हाली देखले. बात ई रहे कि फिलिमिया में एगो लइकी नहाये जात रहे. आ ऊ आपन कपड़ा खोलत रहे. अब जसहीं कपड़ा सरके वाला होखे तसहीं एगो ट्रेन पास हो जाऊ आ सीन ढंका जाऊ. पंडी जी बेचारू सात हाली एह चक्कर में देखले कबहुओं त टरेनवा लेट होई आ जवन खुलल अइसन रहे ऊ झम्म दे खुल जाई लेकिन अइसन ना भइल. हर खुलासा के लगभग इहे हाल होला. जेतना उमेद होला ओतना ना खुले. आजादी के बाद से अबले कतना खुलासा वीर लोग आइल आ फुसफुसा के रहि गइल. जब हमनी का जवान रहनी सन त जान जा रामचेला कि होस्टल के सामने वाला फुटपाथ पर एगो मकान के अइसने एगो आधहा खुलल खिड़की रहे. हमनी का आ हमनी के उमिर के आउरि लइका लोग सबेरही से ओह खिड़की पर नजर गड़ा देत रहले कि ना जाने कब खुली लेकिन सांझ हो जाउ पर काहे के खुलो. एक दिन ऊ खुलल आ ओने से चेतावनी आइल कि ई कुल्ही छोड़ऽ लोगिन ना त ऊ खिड़की जवना खुललका के उम्मेद करऽ तारऽ ओ कर मामा इलाका के थानेदार हऽ. अब बूझि जा कि जे ऊ दरोगा जी तहरा के खोले के इरादा कइ लेस त जिनगी भर खोले लायक ना रहबऽ जा, फुसफुसिये से काम चलावे के होई.\nजब खुलासा होला आ जेकरा पर होला ओकर प्रतिक्रिया पर तऽ पुरहर किताब लिखल जा सकेला. काहे कि जेकरा पर खुलासा होला ओकर तऽ कबो मुंह खुलले रह जाला, त कबो हाथ के तोता उड़ जाला, त कबो ऊ लाल पीला हो जाला, कबो झंवरा जाला. कबो असमान से गिर जाला त कबो चारो खाने चित्त हो जाला. माने कहे के कि अगर खुलासा ना होइत त हिंदी व्याकरण के अतना मोहावरा के का होईत? जब खुलासा होला त लोग ओकरा पूरा खुले के इंतजारी में रहेला लेकिन ऊ कबो फाइल में बंद हो जाला त कबो असहीं फुसफुसा के रह जाला आ लोग दोसरका खुलासा के पेंड़ा जोहे लागेला. लेकिन हम हमेशा सोचेनी कि ई जे खुलासा बा ऊ पूरा तरह काहे ना खुले.\nएफ डी आई से नीयत सुधर जाई का हो


When Atal Bihari Vajpayee hug Shahnawaz Hussain Bihar MLC Bhojpuri Special: जब वाजपेयी जी खुशी में शाहनवाज हुसैन के लगा लेले गला, जानीं पूरा मामला! Bhojpuri Special: जब वाजपेयी जी खुशी में शाहनवाज हुसैन के लगा लेले गला – News18 हिंदी\nBhojpuri Special: जब वाजपेयी जी खुशी में शाहनवाज हुसैन के लगा लेले गला, जानीं पूरा मामला!\nशाहनवाज हुसैन वाजपेयी सरकार में भी केंद्रीय मंत्री रह चुके हैं.\nशाहनवाज हुसैन बहुत कम उमिर में भाजपा के बड़का नेता बन गइल रहन. अपना काबिलियत से बहुत जल्दिये ऊ अटल बिहारी वाजपेयी अउर लाकृष्ण आडवाणी के भरोसा जीत लेले रहन.\nLast Updated : January 21, 2021, 18:59 IST\nशाहनवाज हुसैन बहुत कम उमिर में भाजपा के बड़का नेता बन गइल रहन. अपना काबिलियत से बहुत जल्दिये ऊ अटल बिहारी वाजपेयी अउर लाकृष्ण आडवाणी के भरोसा जीत लेले रहन. डिप्लोमा इंजीनियरिंग के पढ़ाई करे वला शाहनवाज हुसैन भाषण में माहिर हवें. इहे भाषण कला उनकर किस्मत के कमल खिलावे में सबसे बड़ मददगार साबित भइल. भारत रत्न अटल बिहारी वाजपेयी खुद शाहनवाज हुसैन के भाषण के मुरीद रहन. एही खूबी से बाजपेयी जी एक बेर शाहनवाज हुसैन के गला लगा लेले रहन. शाहनवाज हुसैन अगर भारत के सबसे कम उमिर (32 साल) के कैबिनेट मंत्री बने में सफल भइले तs उनकर योग्यता के ही सबूत बा. बाजेपयी जी काहे शाहनवाज हुसैन के राजनीति में आगा बढ़वले ? ई सवाल के जबाब में ही छिपल बा कि शाहनवाज हुसैन बिहार काहे अइले ?\nबिहार के राजनीति में शाहनवाज हुसैन\nभाजपा नेता सैयद शाहनवाज हुसैन अब बिहार के राजनीत में दम-खम देखाइहें. पहिले विरोधी दल के लोग कहत रहे कि भाजपा दुनिया के सबसे बड़का पार्टी हs लेकिन ओकरा भिरी बिहार में कवनो चुनावी चेहरा नइखे. इहे सवाल के जबाब देवे खातिर शाहनवाज हुसैन के दिल्ली से पटना बोलावल गइल बा. आजाद बिहार के 73 साल के इतिहास में आज ले एक्के मुस्लिम मुख्यमंत्री बनल बाड़े. कांग्रेस नेता अब्दुल गफूर जुलाई 1973 से अप्रैल 1975 तक बिहार के मुख्यमंत्री रहन. एकरा बाद कवनो पार्टी मुसलमान नेता के ना तs सीएम बनवलस, ना प्रोजेक्ट कइलस. ईहां तक कि फरवरी 2005 में रामविलास पासवान, लालू जादव अउर नीतीश कुमार के सामने शर्त रखले रहन कि अगर कवनो मुस्लिम नेता के सीएम बनावल जाई तब्बे ऊ समर्थन दे सकेले. लेकिन ना लालू जादव तइयार भइले ना नीतीश कुमार. अब अगर भाजपा 2025 में शाहनवाज हुसैन के सीएम उम्मीदवार मान के चुनाव लड़े तs बिहार के राजनीत में तहलका मचल तय बा. खैर, ई तs दूरंदेसी सोच बा. फिलहाल तs शाहनवाज हुसैन के नीतीश के साथे एनडीए के पारी जमावे खातिर बिहार के सियासी पिच पs बोलावल गइल बा.\nशाहनवाज हुसैन काहे अइले बिहार ?\nशाहनवाज हुसैन के शांत चित्त अउर जहीन नेता मानल जाला. 2009 के लोकसभा चुनाव (भागलपुर) में जितला के बाद एक तरह से उनकर चुनावी राजनीत ठप पड़ गइल रहे. 2014 में हार गइले. 2019 में भागलपुर के सीट नीतीश कुमार लेले. एकरा चलते शाहनवाज हुसैन के नीतीश से खटपट भी भइल. ऊ सात साल से कवनो सदन के सदस्या ना रहन. बहुत लोग तs इहे कहे लागल कि अब उनकर एकबाल खतम हो रहल बा. लेकिन एकरा बादो शाहनवाज विरोध में एक लफज ना कहले. भाजपा जवन भी काम देलस ऊ मन लगा के कइले. पार्टी खातिर जीव-जान से समर्पित रहले. शाहनवाज के इहे खूबी कबो बाजपेयी जी के मन मोहले रहे. अब नरेनदर मोदी भी उनकर मुरीद हो गइले. शाहनवाज हुसैन नीतीश कुमार के साथे वाजपेयी जी के सरकार में काम कइले बाड़े. एक दोसरा के करीब से जनले-समझले बाड़े. बोली के मीठ शाहनवाज हुसैन फैसला लेवे में बहुत कठोर हवें. ऊ बिहार में नीतीश के बराबरी में भाजपा के राजनीत कर सकेले.\nकाम के इनाम\nशाहनवाज हुसैन कुल्लम 30 साल के उमिर में बाजपेयी जी के सरकार में राज्य मंत्री बनल रहन. 32 साल के भइले तs बाजपेयी जी उनका के स्वतंत्र प्रभार के साथे कोयला राज्यमंत्री बना देले. कोयला मंत्री के रूप में शाहनवाज हुसैन छवे महीना में अतना मन लगा के काम कइले कि बाजपेयी जी खुश हो गइले. एकर इनाम मिलल. सितम्बर 2001 में वाजपेयी जी शाहनवाज हुसैन के कैबिनेट मंत्री बना के सब केहूं के अचरज में डाल देले. 32 साल में ही ऊ नागरिक उड्डयन मंत्री बन गइले. एह तरे ऊ सबसे कम उमिर में कैबिनेट मंत्री बने के कमाल कइले. एक दिन शाहनवाज हुसैन नमाज पढ़े दिल्ली के मस्जिद में गइल रहन. उहां कुछ लोग से उन कर बकझक हो गइल. अखबार में जब ई घटना के खबर छपल तs बाजपेयी जी चिंता में पड़ गइले. ओही घरी अटल जी फोन कर के सब बात मालूम कइले.\nजब वाजपेयी जी शाहनवाज के गला से लगवले\nघटना के अगिला दिन सांसद के आपन चेम्बर में बाजपेयी जी शाहनवाज हुसैन के बोलवले. हालचाल पूछले. फेन शांत आवाज में कहले, आपको संसद में अयोध्या मुद्दे पर बोलना है. एकरा बाद शाहनवाज हुसैन संसद में अयोध्या मुद्दा पs भाषण देले. वाजपेयी जी संसद भवन के अपना चेम्बर में बइठ के शाहनवाज के भाषण सुनत रहन. अयोध्या के मुद्दा ओह घरी बहुत संवेदनशील विषय रहे. मुस्लिम समाज में भाजपा के राजनीति के लेके बहुत शक-सवाल रहे. कुछ दिन पहिले ही अयोध्या मुद्दा पs बाजपेयी जी के एक बेयान से हंगामा मच गइल रहे. तेरह दिन संसद ठप हो गइल रहे. अब एह विषय पs भाजपा के एक मुसलमान मंत्री के बोलल आसान ना रहे. लेकिन शाहनवाज हुसैन पूरा तइयारी से लोकसभा में भाषण देले. जब भाषण खत्म भइल तs उनका भिरी वाजपेयी जी के एगो पुर्जी पहुंचल, आकर चेम्बर में मिलिए. शाहनवाज हुसैन प्रधानमंत्री के चेम्बर में पहुंचले. उनका देख के वाजपेयी खाड़ा हो गइले. पहिले पीठ थपथपवले, फेन अंकवारी में भर के गला मिला लेले. ई उनकर शानदार भाषण के यादगार इनाम रहे. वाजपेयी जी के परीक्षा में पास शाहनवाज हुसैन अब बिहार के राजनीति के धार दिहें. (लेखक अशोक कुमार शर्मा जी वरिष्ठ स्तंभकार हैं.)\nTags: Ara, Bhojpuri News, Shahnawaz hussain, झारखंड, पटना, भोजपुरी, भोजपुरी न्यूज, रांची, वाराणसी\nFIRST PUBLISHED : January 21, 2021, 18:59 IST


एन. डी. देहाती: November 2011\nअइसन चलल सियासी छूरी, यूपी बांटे के मंजूरी...\nआषाढ़ बरिसते धरती में लुकाइल मेघा घें-घां.ù कइल शुरू कù देलें। राजनीतिक मानसून 12 में आवे वाला बा, लेकिन 11 में ही लखनऊ-दिल्ली की एसी दरबा से नेता बहरिया के घें-घां कइल शुरू कù दिहलें। ‘महरानी जी’ बाभन-बिसुन लोग के नेवता देके ‘भाईचारा राग’ अलापे लगली। आई सभे-आई सभे, फेरु से शंख बजाई सभे ,हाथी के तिलक लगाई सभे। बाभन-बिसुन लोग के मान-सम्मान हमहीं न रखले बानी। इ बात सुनते मनबोध बाबा भड़क गइलें, कहलें- हे महरानी! तोहरा राज में सजो लाभ सतीश मिसिर, अंटू मिसिर, नकुल दुबे, रामवीर उपधिया, बृजेश पाठक के ही मिलल बा। हमरा त दहियो-चिउरा दुलुम बा। हम्मन की चक्कर में जनि पड़ीं, सामने देखीं। देखत ना हई, एक जने ‘राष्टवादी’ नेता स्व-अभिमान यात्रा निकारि के हम्मन के जगावत हवें। अइसने लोग की जगावला पर चोटी खोल, लंगोटी बांध के उनकी पार्टी के समर्थन दियाइल रहे ‘रामजी की नाम पर’। रामजी अजुओ प्लास्टिक की पन्नी तरे गुजर करत हवें। एगो दुसर पार्टी के नेताजी के ‘पुत्तुर’ क्रांति रथे से यूपी के मथे लगलें। नेताजी के राज-काज त ठीके रहे, लेकिन जबसे समाजवाद परिवारवाद में समाइल बा, आ अपने सरकार में ‘हल्लाबोल टाइप’ के कार्यक्रम होखे लागल, सत्ता में रहला पर ‘भाईजी लोग’ की लाठी में अंगारी बरसे लागल तबसे मन उचट गइल। रहल-सहल काम त पीस पार्टी वाला ठीक करत हवें। एगो ‘राजकुमार’ भी इडली-डोसा त्याग के झुग्गी-झोपड़ी में सुखल रोटी कूंचत-घोंटत घूमे लगलें। उनकर नौटंकी अलगे बा। इलाहाबाद की झूंसी में ‘बहक-बहक’ के बोल दिहलें- यूपी के नौजवान लोग कबले महाराष्ट्र में भीख मंगिहे, कबले पंजाब में मजूरी करिहन..। अब राजकुमार जी के कइसे समझावल जा, की महाराष्ट्र में धंधा कइल भिखमंगई ना ह। पंजाब में मजूरी कù के भी हम्मन संतुष्ट हई। मनबोध बाबा के बाति सुनते महरानी जी के माथा घुमल। तीन-तीन गो विपक्षी तैयार हवें, कहीं सिंहासनवा ना झटक लें। सिपहसलारन की राय से एक तीर से कई निशाना लगावते महरानी यूपी के ‘खा’गइली। चार टुकड़ा.. अवध, बुंदेलखंड, पश्चिम प्रदेश आ पूर्वाचल में बांटे के मंजूरी दे दिहली। सजो नेता लोग येह बंटवारा बयान पर ‘कच्चाइन’ करे लागल। यूपी के बदहाल व्यवस्था, भ्रष्टाचार में घेराइल मंत्री-मनिस्टर से लोग के ध्यान हट के पूर्वाचल पर अटक गइल। कुछ लोग बुझता, सहजे में सोहारी मिले जाता। अरे भइया लोग! इ राजनीति की गरम तावा पर पानी के छौंका ह, कवनो व्यंजन नाहीं बनत बा। भ्रष्टाचार से घेराइल सरकार से लोग के ध्यान हटावे खातिर छोड़ल शिगूफा ह। एके सियासी छूरी से सपा, कांग्रेस आ भाजपा के भोंके के प्रयास ह। आगे-आगे देंखी होख जाता का..\nनेता रथी बेरथ के जनता, बाभन-बिसुन के दिहली नेवता।\nस्व-अभिमान में आइल यतरा, जुटीं सभे ले पोथी पतरा।\nक्रांति रथ लेके उ अइलें, शहर-शहर में सभा भी कइलें।\nराजकुमार भी लगलें धावे, गली-मुहल्ला गांवें-गांवें।\nअइसन चलल सियासी छूरी, यूपी बांटे के मंजूरी।\n- नर्वदेश्वर पाण्डेय देहाती का यह भोजपुरी व्यंग्य राष्ट्रीय सहारा के १७ नवम्बर ११ के अंक में प्रकाशित है .\nप्रस्तुतकर्ता एन डी देहाती2टिप्‍पणियां:\nहमरा सिर पर चढ़ल बा कातिक, तोहरा गहना सुझता\nकातिक के भीड़ चलता। असो हथिया की ना बरसला से रबी के बुआई के खर्चा बढ़ि गइल बा। डीजल की महंगी से खेत ‘चिरई नहान’ पाटि जाउ उहे ज्यादा बा। गांवन में सरकार एतना बिजली भेज देति बा कि टय़ूबवेल चालू क के खेत में पहुंच तबले लाइन गोल। अइसन लाइन से खेत भला केइसे गहगर पाटी? बिजुलिया त लखनऊ की अंबेडकर पार्क में भेजा गइलि बा। जहां बाबा साहब, मान्यवर साहब आ मैडम के मूर्ति पर उजियार कइल जाता। देश के तरक्की त पत्थरे पर अंजोर कइले से न होई। किसान का लाइन-ओइन के कवन जरूरत बा। जेकरा निजी पंपसेट बा ओहु के खर्चा साठ रुपया घंटा पड़ि जाता। दूसरा से चलवलवा पर सवा सौ रुपया पड़ता। एक घंटा में मुश्किल से तीन कट्ठा खेत पाटत बा। जेकरा बाप दादा के दस बीघा जमीन बा, ओकरा माटिये पटावला में माटी लागि जाई। कर्जा-उआम से खेत पाटि जाय त जोताई के जोगाड़। छहावन, चास, सोमरा, तिखरा, मिलवट, हेंगावन.। येही से कहल गइल-‘तेरह कातिक तीन आषाढ़’। बैल बिका गइलन, सब टेक्टरवे से जोतवाई। जोतवावते में उखड़ जइहन। ओकरा बाद खाद-बीया के जोगाड़। सरकार भरपूर व्यवस्था कइले बा। दस बीघा खेत खातिर किसान बही पर दो बोरी डीएपी, दो बोरी बीया। खेत बोआई कि सूंघल जाई। सरकारी गोदामन से खाद-बीया उठावत में नानी याद आ जइहन। गजब व्यवस्था बा, गेहूं पैदा करी किसान आ बीया बेंची सरकार। बैल-गोरू ना रखला से कंपोस्ट के जमाना लदि गइल। अंगरेजी खाद की महंगी से किसानन के कमर टूटत बा। जवन डाई पिछला साल छह सौ ले मिलल उ असो नौ सौ में मिलत बा। अब त डाई के नाम सुनते बाई ध लेता। किसान पर जेतना भीर बा ओतना केहु पर ना होई। लाठी-लुठी खात कवनो ना खेत बोआई त एकइसवे दिन फिर पनिहट के झंझट। अगर एही बीचे केहु के मेहरी कवनो गहना गढ़ावे के कही दी, त उ कहवे करिहन- हमरा कातिक ना बोआइल तोहरा गहना सुझता। पहिले की जमाना में घाघ कवि कहि गइलें-‘ उत्तम खेती, मध्यम बान, निषिद्ध चाकरी भीख निदान’। अब की जमाना में खेती के जे उत्तम बतावे उनके जोतला पलिहर में दस बीघा खाद-बीया छिटवा द ठीक हो जइहन। जवना नोकरी-चाकरी के घाघ जी निषिद्ध कइलन ओही में मजा बा। गोड़े-हाथे धूर-माटी लगही के नइखे। नीमन-चिकन रहù। किसान त हमेशा मइलभिलोरे ना रही। देश के किसान त भगवान हवें,उनकी उपजावल अनाज से सबकर पेट भराता, लेकिन वाह रे! व्यवस्था किसान भगवान लोग खातिर कवनो व्यवस्था ना होत बा। सरकार शहर में भागत नौजवानन के रोके खातिर मनरेगा चलवलसि। किसान के मजदूर के अभाव हो गइल। मशीनी युग आइल, खेत कंबाइन से कटाये लागल। चारा- भूसा पर आफत आ गइल। हमरा समझ में जे सबसे ज्यादा परेशान ओकर नाम किसान। जेकर निकर जाव जियते पिसान,ओही के कहल जाव किसान। एइसन किसान के मेहरी जब गहना के बाति करी तब इहे कहल जाई-\nहमरा सिर पर चढ़ल बा कातिक, तोहरा गहना सुझता। जेकरा पर बा खेती-बारी, उहे बंदा बुझता।।\nकवनो ना पटवलें माटी, खाद-बीया बदे जुझता। सरकार के कवन व्यवस्था, इहे करेजा चुभता।।\n- नर्वदेश्वर पाण्डेय देहाती का यह भोजपुरी व्यंग्य १० नवम्बर २०११ के अंक में प्रकाशित है .\nहमरी शहर के बड़ समस्या, अइसन अंड़सल जाम\nपुलिस लाइन में यातायात माह के उद्घाटन समारोह भइल। साहब-सुब्बा लोग खूब हांकल। हम हइ कù देइब, हम हउ कù देइब। अरे भया! का करबù? इ तù माहवारी खतम होइ तब बुझाई। इ यातायात माह कवनो पहिला बेर ना मनत बा। पहिलहुं के साहब लोग मनावल, लेकिन व्यवस्था ना सुधरल। सुधरहुं के ना चाहीं। जब सब सुधर जाई तù येह लोग के कवन काम रही। साहब-सुब्बा लोग का करी। सड़किया सिकुरत गइल। लोग फइलत गइल। गाड़ी-घोड़ा हैसियत के पैमाना बनि गइल। बाप-दादा की जमाना में जे चार कोस पैदले धावत रहे, ओही की नाती-पोता का चार कदम पैदल चलल में नारा-पोटा ढील हो जाता । जमिनिया उहे बा। सड़किया उहे बा। मनइया बढ़त गइल। सवरियो बढ़त गइल। कहल जाला शहर में सभ्य मनई रहेंले, लेकिन भइया हो! सड़क पर चले के सउरे ना आइल। जे जेतना जबर दबंग, उ ओतने करता तंग। शहर में सबसे ज्यादा संख्या में आटो हवें। आटोवालन के हाल उ बा कि अगिला चक्का समाये के जगह मिल जाय त पछिला त धक्का-धुक्की में पार हो जाता। जहां चार डेग जमीन ना बा, ओहूं स्टैंड बना दिहल गइल। सबसे रफ त उ चलता जेकर कालर सफेद आ गाड़ी लग्जरी बा। अपनी रुआब में आड़ाति रछा, वायां-दहिने कहीं से निकार लिहें। अगर कवनो गाड़ी में हूटर-शूटर होखें त दुबर- पातर, हलुक-छेहर लोग त ओइसहिं दुबक जाई। सरकार साल में ग्यारह बेर तेल के दाम बढा देउ, लोग की सेहत पर कवनो प्रभाव नेइखे पड़ेवाला। स्कूले के बड़का -बड़का बसवालन की बाबुएजी के सड़क ह। जहें चाहें लरिकन के उतारें-चढ़ावें। चौराहा के जाम त सरकारी ह। यातायात सुधरला खातिर तैनात लोग यातायात बिगाड़ के वसूली में लागल बा। नगर निगम त अवर नरक बनवले बा। बीत्ता भर के जगह में कई पोरसा के होर्डिंग लगवा के पइसा कमात बा। बाति ठीके बा, लोग जाम में फंसल रही त येही बहाने होर्डिग के विज्ञापन त पढ़ि ली। एकरा अलावा सड़क पर कुछ बिसुकल, बहिला, बूढ़, बीमार गइया-मइया आ कुछ कनटूटा, लंगड़ा, भुअरा, मरखहवा. नंदी महराज लोग बइठ के आराम से पगुरी करेंले, जेइसे गोशाला में हवें। एगो सवाल अवर बा- जवना सड़क पर आम मनई एगो वाहन लेके जाम में हांफत-डांफत, खोंखत-ढकचत परेशान रहे ला, ओही सड़क से ललकी-निलकी बत्ती वाला लोग सैकड़न गाड़िन के रेला ले के सरसरात कइसे चलि जाला? शहर की समस्या पर इ कविता बा-\nरेलमरेली ठेलमठेली, बुद्धि भइल नाकाम। हमरी शहर के बड़ समस्या, अइसन अंड़सल जाम।।\nहोर्डिग लागल चौराहा पर, टाने खातिर दाम। जेकरा जिम्मे यातायात बा, उहो बा बदनाम।।\nठेला खोंमचा रिक्शा आटो, बाइक कार तमाम। सड़क पर जेतना जे धकिया ले, इहे मरद के काम।।\nजे जे अतिक्रमण करि बइठल, ओकर बड़वर नाम। संघ-संगठन बना यूनियन , जीयल करें हाराम।।\nगोरखपुर के बड़का साहब, बड़ा ताम आ झाम। लगता अब सुधार ही दीहें, दुपहर शाम के जाम।।\n-नर्वदेश्वर पाण्डेय देहाती का यह भोजपुरी व्यंग्य राष्ट्रीय सहारा के ३ नवम्बर ११ के अंक में प्रकाशित है .


गोरखपुर : स्ट्रांग रूम के सुरक्षा में लागल दू दारोगा सस्पेंड, परिसर में प्रत्याशी के घुसले पs भइल कारवाही - खबर भोजपुरी\nगोरखपुर : स्ट्रांग रूम के सुरक्षा में लागल दू दारोगा सस्पेंड, परिसर में प्रत्याशी के घुसले पs भइल कारवाही\nगोरखपुर के दीनदयाल उपाध्याय गोरखपुर विश्वविद्यालय के बा मामिला\nगोरखपुर में विश्वविद्यालय के स्ट्रांग रूम के सुरक्षा में लागल दू दरोगा के एसएसपी डा. विपिन ताडा लापरवाही के आरोप में सस्पेंड कs देहनें। आरोप बा कि ईवीएम के रखवारी करे पहुंचल नेता गाड़ी लेहले परिसर में पहुच गइल । चेकिंग में पहुंचल एसएसपी लापरवाही देखके निलंबित क देहलें।\nई ह पूरा मामला\nमतदान के बाद ईवीएम के दीनदयाल उपाध्याय गोरखपुर विश्वविद्यालय के दीक्षा भवन अउर कला संकाय में बनल स्ट्रांग रूम में रखल गइल बा। जेकर सुरक्षा एसएसबी के संगही जिला पुलिस के ड्यूटी लागल बा। हर विधानसभा के रिटर्निंग अधिकारी रोजाना दिन में दू बेर स्ट्रांग रूम के जायजा ले रहल बानें। उम्मीदवार अउर उनके एजेंट के स्ट्रांग रूम के बहरे रुकले खातिर टेंट बनावल गइल बा। उम्मीदवार अउर उनके एजेंट सीसीटीवी के जरिए स्ट्रांग रूम में रखल ईवीएम देख सकेने। एसएसपी डा. विपिन ताडा सुरक्षा व्यवस्था के जायजा लेवे पहुंचनें त दीक्षा भवन परिसर में गाड़ी के संगे नेता अउर उनक्र समर्थक लोग घूमत रहल। एसएसपी के नाराजगी जतवले पs एसपी क्राइम नेतन के गाड़ी समेत परिसर से बहरा कइनें। एसएसपी डा. विपिन ताडा बतवने कि लापरवाही के आरोप में गेट के सुरक्षा-व्यवस्था में तैनात दारोगा सुनील सिंह अउर आरएन चौबे के सस्पेंड क देहल गइल बा।\n2253700cookie-checkगोरखपुर : स्ट्रांग रूम के सुरक्षा में लागल दू दारोगा सस्पेंड, परिसर में प्रत्याशी के घुसले पs भइल कारवाहीyes\nरूस यूक्रेन युद्ध : रूस कइलस यूक्रेन के बड़का शहरन में सीजफायर के घोषणा\nसंस्कृत के चुनिंदा सुभाषित : भोजपुरी अर्थ के संगे शुभेन्द्र सत्यदेव के कलम से


विशेष – Aapan Birgunj\nनेपाल लोक स्टार में भोजपुरी गीत से अडिसन शुरू करेवाला रविराज के भइल उत्कृष्ट २० में छनोट (भिडियो सहित )\nभोजपुरिया गीत के लहर से रंगाईल “नेपाल लोक स्टार”, रविराज शाह नंबर एक पर (भिडियो सहित )\nस्कुल के लईकी सभन के खातिर सेनेटरी प्याड मशीन\nबिमला गुप्ता,सावन ८ वीरगंज के महेश्वरी महिला मण्डलद्धारा पर्सा के महुवन में रहल नेपाल राष्ट्रिय माध्यमिक विद्यालय में सेनेटरी प्याड के मशीन देहल गईल बा । स्कुल में पढरहल छात्रा सभन के खातिर मशीन प्रदान कईल बा । महिनावारी के समय में स्कलु आवेनासकल लईकी सभन के खातिर स्कुल अईला के बाद महिनावारी के समय […]\nबिपत के बेरा मानव संगे पशुपंछी सब के भी उद्धार कइल ओतने जरूरी – पशुकल्याण संस्था\nवीरगंज, २९ आसार । पशुकल्याण ख़ातिर लागल संस्थासब द्वारा तराई मधेस समेंत देशभर आईल प्रकृतिक बिपति में घायल आ मृतक प्रति ध्यानकर्षण करत मानव संगे पशुपंछी के भी उद्धार कइल जरूरी रहल क़हत प्रेस बिज्ञाप्ति निकल ले बा । पशु कल्याण में बरसो से काम करत आइल संस्था FAWAN (federation of Animal welfare Nepal), मांडवी, […]\nदारु के मार मे मधेश के दलित महिला\nबिमला गुप्ता, आसाढ २६ पर्सा जिल्ला के अधिकतर गावँसब मे अभि खुलेआम रुप मे अवैद्ध घरेलु दारु के दोकानसब संचालन मे अईलाबाद खास करके दलित समुदाय के महिलासब एहकर प्रत्यक्ष मार मे परल बाडि । रोजाना मजदुरी करके कमाइल रोपेया पैसा मरदलो दारु के सेवन मे हि खर्चा करदेहला बाद घर खर्चा तक चलावेला दिक्दारी […]\nवीरगंज नारायणी अस्पताल के डाक्टर सचितानन्द यादव पत्नी हत्या के जुर्म मे पुर्पाक्ष खातिर जेल चालान\nबईशाख १०, मंगरवार। अपना पत्नी के हत्या के दोष लागल नारायणी अस्पताल के डाक्टर सचितानन्द यादव आजू जिल्ला अदालत पुर्पाक्ष के खातिर जेल चालान क देहलख । जिल्ला अदालत पर्सा के न्यायधिस चन्द्रकान्त पौडेल के एकल इजलास डाक्टर यादव के पुर्पाक्ष के खातिर जेल चालान करे के आदेश जारी कइलख । अदालत के आदेश मुताबिक […]\nगण्डक नहर के संरचना जीर्ण : कउनो भी समय दुर्घटना हो सकता\nवीरगंज ०३ फागुन, गण्डक नहर के संरचना पुराना आ जीर्ण भइला से कउनो भी समय भसक सके के सम्भावना रहल बा । करीब ४५ बरीस पहिले बनल गण्डक नहर में रहल पुल, कलभर्ड तथा संरचना के जरुरी मर्मत सम्भार होखे ना सकला से उ संरचना जीर्ण बनत गइल बा । प्रदेश नं २ के पर्सा, […]\nबलात्कारी के १० वर्ष जेल सजाय\nफागुन १ गते २०७५ वीरगंज: बितल वरिष २०७४ चैत्र मे पर्सा जिल्ला मे ८ वर्षीय बच्ची के भईल रेप घटना के अपराधी मनीभूषण पाण्डे के १० वर्ष जेल सजाय आ पीडित के ५० हजार क्षतिपूर्ति के फैसला भईल ह । माननिय न्यायाधीश कृष्णप्रसाद सुबेदी के इजलास से बितल हफ्ता माघ २४ गते पर्सा जिल्ला अदलात फैसला […]\nमुर्ती बनावेवाला माटी के कमी भइला से सरस्वती माता के मूर्ति बनावे मे समस्या\nवीरगंज २५ माघ, नियरात गइल सरस्वती पूजा के खातिर मूर्ति बनावे खातिर माटी के कमी भइला से पर्सा के पोखरिया नगरपालिका–९ के कालिगड शिवचन्द्र महतो ई बेर सोंचल जइसन व्यापार ना भइला से चिन्ता बढल बा । वितल चार बरीस से मूर्ति बना के गुजारा चलावत आइल महतो मांग बहुते भइला पर भी मूर्ति बनावेवाला […]\nका हवे सिमसार दिवस? आ का बा ऐकर महत्व ?\nसंन्दर्भ- विश्व सिमसार दिवस ईशवर द्धारा ई पृथ्वी प्रकृति जगत मे ईहवाँ रहेवाला प्राणी जीव मात्र के रहे बाँचे खातिर भोजन, आवाश, सुरक्षा लगायत अनेकन माध्यम के ओइनस आवश्यक होखेवाला बस्तुसब के सृजना आ व्यवस्था सहित करत बाँचे जिए के आधार खडा भइल बात सर्व विदिते रहल बा । जउना व्यवस्था मुताविक मानव लगायत के […]\nआयो नून के बिक्री मोल ऐकखानी के ना भईला से उपभोक्ता ठगाए प बाध्य\nवीरगंज १८ माघ, सरकारी स्वामित्व में रहल साल्टट्रेडिङ कर्पोरेसन लिमिटेड से बेंचेवाला आयोडिनयुक्त नून के बिक्री मे एकरुपता ना अइला से उपभोक्ता ठगाए मे बाध्य भइल बाडन । लिमिटेड के अञ्चल कार्यालय आपन आठ गो डिलर मार्फत उ आयोडिन नून पर्सा जिल्ला मे बिक्री करत आइल बा । उ कार्यालय डिलर के उपभोक्ता मूल्य प्रतिकिलो […]\nक्लास कोठा ना भइला से छठघाटे भुईया बोरा बिछा के पढे प विवश बाड़े पकहा-मैनपुर के विद्यार्थी\nपोखरिया १७ माघ, स्कूल में क्लास कोठा ना भइला से विद्यार्थीलोग छठघाट पर बइठ के पढे प बाध्य बनल बाड़न । पर्सा जिल्ला के पकहा-मैनपुर गाँवपालिका वार्ड नं. ५ सबैठवा में रहल श्री नेपाल राष्ट्रिय प्राथमिक विद्यालय फजतवा के विद्यार्थीसब भुईया बोरा बिछा के पढे प बाध्य बाड़न । स्कूल में ३०१ जने विद्यार्थी रहल […]\nअमित ठाकुर।रौतहट। माघ १५ ठंण्डा के मौका ताक के तस्करसब रौतहट जिल्ला में अवैध तस्करी फेर से सुरु होगइल बा । जिल्ला प्रहरी कार्जालय रौतहट आ शस्त्र प्रहरी बल के सिविल प्रहरी नाका में कडाई करेके कहला बाद भी नाका से ठंण्डा के मौका ताक के धमाधम तस्करी होरहल बा । चौकी के ईन्चार्ज आ […]\nवीरगंज के एक जनानी १५ दिन से गायब, पुलीस पत्ता लगावे नइखे सकल\nवीरगंज ११ माघ, वीरगंज महागरपालिका–१४ बहुअरी मुस्लिम टोल नइहर रहल २० बरीस के सजरा खातुन २५ दिन से वेपत्ता बाडि । छोट बेटी भुलइला के बाद फैजुल रहमान आ रुवैदा खातुन चिन्ता मे बाडन । सजरा भुलइला के बाद पुलीस द्वारा खोजी कर देवे के खातिर निवेदन देहला पर भी अभी तक बेटी ना मिलला […]\nजिराभवानी, पर्सा । ०६ माघ, पर्सा के ग्रामीण क्षेत्र में ठोरी गाँवपालिका के अध्यक्ष पदमलाल श्रेष्ठ हुलाकी सडक के ३० किलोमिटर ठोरी–चौतारा सडकखण्ड शिल्यानास कइले रहनी । तोकल समय में काम पूरा होखेमें भी विश्वास जनवले रहनी । माकिर निर्माण सुरु भइला एक वरीष बितला पर भी माटी के काम भी पुरा नइखे भइल । […]\nका सभी बेमारी के एके गो दवाई सिटामोल ह ? पर्सा के ग्रामीण स्वास्थ्य चौकी के बेहाल स्थिति पर एक…\nवीरगंज २६ पुस, सभी बेमारी के एके गो दवाई सिटामोल । सुनला पर विश्वास ना होखी माकिरई सत्य ह । नेपाल के संविधान, २०७२ से हरेक नेपाली नागरिक के आधारभूत स्वास्थ्य सेवा निःशुल्क मिलेके हक सुनिश्चित कइला पर भी पर्सा जिल्ला के दुर्गम गाँव के स्वास्थ्य चौकी मे सिटामोल के अलावा दोसर जरुरी दवाई ना […]\nसमय से नहर मे पानी ना अइला पर पर्सा, बारा आ रौतहट के हजारन हेक्टर मे बोवल गहुँखेती प्रभावित\nवीरगंज २५ पुस, भारतीय पक्ष गण्डक नहर मे देर से पानी छोडला से पर्सा, बारा आ रौतहट जिल्ला मे ई बरीस गहुँखेती प्रभावित होखेके किसानलोग सिकाईत कइले बाडन । भारतीय पक्ष गण्डक नहर मे पुस १० भितर पानी छोडे के भइला पर भी भारतीय पक्ष के नहर के मेन ढलान मे देरी से पानी देहला […]\nआस, वीरगंज, पूस २३ गते इंटर्नैशनल वाटर कलर, सोसायटी, वीरगंज प्रदेश -२ के द्वारा हरेक सनिचर के दिन होखेवाला वाटर कलर चित्रकला कार्यक्रम वीरगंज के घड़ीअर्वा पोखरी में सम्पन्न भईल। वाटर कलर चित्रकला के प्रति आम जनमानस में जागरूकता फईलावे के उद्देश्य से वीरगंज में पछिलका ४ हफ़्ता से हरेक सनिचर के दिन वीरगंज के […]\nभारतीय खुल्ला बोर्डर “मधेश खातिर बरदान कि अभिशाप”\nनेपाल एक अइसन भुगोलिय देश बा जवना के तिन ओर से भारत आ एक ओर से चीन देश के सिमाना घेरले बा । नेपाल के दक्षिणी हिस्सा मे पुर्व मेची से पश्चिम महाकाली तक मधेश भुभाग फैलल बा । ई मधेश भु–भाग भारतीय भुमि से जोडला के कारण से मधेश मे रहेवाला मधेशी के […]


A letter to the mother of corona virus read amazing article Bhojpuri: कहवां भेंटाई करोनवा के माई, केहू ओकर पता तनी दीत बताई\nकेतने लोग त एही से काम चला लेता कि थरेसर के गर्दा से छींक आवत बा. कवनो जांच कहीं नइखे होखत. ढेर केहू करता त गियानी मोर पर मिसिर जी के डगदरी (डाक्टरी) में जाता. मिसिर जी सर्दी, बोखार आ खोंखी के गोटी लिख दे तानी. ढेर लोग त ठीको हो जाता. ए मलिकार, मिसिर जी त गांवहीं रह गइले अबले, ऊ डाकदरी कब पढ़ले?\nLast Updated: May 18, 2021, 2:50 PM IST\nगोड़ लागतानी मलिकार ! ए मलिकार, करोना, करोना, करोना रोज सूनत अब माथा पाक गइल बा. पहिले ई शहरे के बेमारी बतावल जात रहल हा. अब त गांव-जवार ले ई धमकि आइल बा. अपना पिछवरिया के घरवा वाला जलेसर भाई के छोटका के करोना लील गइल. बेचारा के उमिरे अबहीं केतना रहल हा. दूइए बरिस पहिले त ओकर बियाह भइल रहे. इहे कहीं कि अबहीं कवनो नान्ह-बार ना रहल हा. बेचारी ओकर जनाना फेंकर-फेंकर रोअत रहुवे त करेजा फाट जात रहे.\nबूझ जाईं मलिकार कि कवनो घर नइखे, जहवां केहू छींकत, खांसत भा बोखरिआइल नइखे. जेकरे से पूछीं, ऊ इहे कहत बा कि तनी मिजाज बोखरिया गइल बा भा सरदिया गइल बा.\nकेतने लोग त एही से काम चला लेता कि थरेसर के गर्दा से छींक आवत बा. कवनो जांच कहीं नइखे होखत. ढेर केहू करता त गियानी मोर पर मिसिर जी के डगदरी (डाक्टरी) में जाता. मिसिर जी सर्दी, बोखार आ खोंखी के गोटी लिख दे तानी. ढेर लोग त ठीको हो जाता. ए मलिकार, मिसिर जी त गांवहीं रह गइले अबले, ऊ डाकदरी कब पढ़ले? एही लोग के नू झोरा छाप डागदर (डाक्टर) कहल जाला. हमरा त बुझाता कि अइसनका डागदरवा ना रहिते सन त केतने लोग सेंतिहे में खरचा हो जाइत. छाकाटोला में कवनो बंगाली चानसी डागदर आइल बा. पहिले ऊ घाव चीरे-फारे के काम करत रहल हा. बतावत बा लोग कि अब उहो करोना के दवाई करत बा. हमरा त मन करता मलिकार- कहवां भेंटाई करोनवा के माई, केहू ओकर पता तनी दीत बताई. हम ओकरा माइए से जाके फरिया अइतीं.\nरउरा त जनबे करीले मलिकार कि आपन पड़ोसिया पांड़े बाबा के दुआर पर रोज भोरे-भोरे खबर कागज (अखबार) पढ़े वाला के जुटान होत रहल हा. रउरा देखले होखब बिजुरिया बाबा के. उहां के रोज पांड़े बाबा के दुआर पर भोरहीं आ जात रहनी हां. खबर कागज मांग के पढ़ेब. दस दिन से बिजुरिया बाबा के आवाजाही ना होत रहल हा. काल्ह पांड़े बाबा बतावत रहुवीं कि उहो परलोक चल गइले. जवार में त केतने आदमी गुजर गइले, आवाजाही बंद भइला से जल्दी मालूमो नइखे नू होत. पांड़े बाबा काल्ह रखेदन के समझावत रहुवीं कि मुंह पर जाब बान्ह के घर से निकलल करअ. रखेदन रोज दूध लेके आवे ले. का दूनी नाम मुंह जाबी के पांड़े बाबा बतावत रहुवीं. हं, इयाद आइल- मास (मलिकाइन मास्क के मास लिखले बाड़ी).\nपांड़े बाबा खबर कागज आवते चाट जाई ले. फेर केहू कुछ पूछेला भा कवनो जरूरी खबर रहेला त बतावत-समझावत रहीले. रउरा त जनबे करीले मलिकार कि हम दोगहा के दुआरी से बहरी आज ले डेग ना धइनी. दोगहा में भोरे उठ के बइठ जाई ले आ पांड़े बाबा के बतिया धेयान से सुनीले. इसकुलवो बंद बाड़ी सन. एह से लड़िकन के कवनो काम त बा ना. उहो देर ले सूते ले सन. हमहूं ना जगाईं. पांड़े बाबा कह देले बानी कि लड़िका लोग आपन दुआर छोड़ के कतहूं ना जाई. एह से ऊ दुआरे पर खेले ले सन.\nपांड़े बाबा दू दिन पहिले बतावत रहुवीं कि गंगा जी में सैकड़न लाश मुअल मछरी अइसन उतराइल बा. केहू कहता कि ई जोगी (योगी) बाबा के ऊपी (यूपी) से आइल बा, त केहू कहता कि अपने इहां के लाश हई सन. उहां के कहत रहुवीं कि करोना बेमारी से केहू मुअत बा त घर के लोग के लाश दीहल नइखे जात. सरकार ओह लाश के जरावत भा दफनावत बिया. सरकारी आदमी पइसा बंचावे-चोरावे खातिर ले जाके गंगा जी में फेंक आवत बाड़े. बताई मलिकार, ई त लाश से पइसा कमा तारे सन. एकनी के ना मुइहें सन का?\nपांड़े बाबा इहो कहत रहुवीं कि जमनिया वाला फूफा फोन पर एगो नया बात बतवले बाड़े. ओने गांव में बेमारी भइला पर केहू अस्पताल में त इलाज करावत नइखे. मर गइला के बाद एह डर से कि घर भर के करोना के जांच होखे लागी, लोग चुपचाप ले जाके गंगा जी के रेत में गाड़ देता. जब बरखा भइल हा त उहे लशिया बह के बक्सर का ओर गइल बा. का जाने कवन बात सांच बा, बाकिर एह बात के त तकलीफ जरूर होता मलिकार कि मुअला पर केहू कान्हा लगावे भा फूंके-तापे नइखे जात. एही के कहल जाला लाश के गंजन.\nए मलिकार, अपना बिहार में एह घरी दू गो बात के खूब चर्चा होता. काल्ह त पांड़े बाबा के दुआर पर जेतना लो जूटल रहुवे, ओह लोगन के हां-हांव सुन के त हमरा पहिले बुझउवे कि मार-पीट हो जाई. कवनो पप्पू जादो बाड़े. उनके बतकही चलत रहुवे. केहू कहत रहुवे कि पप्पू जादो एह करोना के टाइम में घूम-घूम के लोग के मदद करत रहले हां. सरकार उनकरा के जेल भेज दिहलस. ई नीमन काम ना भइल. ओही में केहू कहत रहुवे कि ई बात सबका समझ में ना आई कि काहें उनका के जेल में भेजल गइल. हम कान पात के सुने-समझे के कोशिश कउवीं त बुझौउवे कि लालू जादो के बेटा लोग नइखे चाहत कि दोसर कवनो जादो आगे बढ़े. एही से लालू जादो के पाटी उनका जेल गइला के बारे में कुछऊ नइखे बोलत.\nदोसरका बतकही शहबुआ (सीवान के भूत पूर्व सांसद शहाबुद्दीन) के होता. रोजे एक बेर ओकर बात होइए जाला. सुने में आइल कि उहो करोने से मुअल. ओकर बेटा कवनो असमिया साहेब (ओसामा साहेब) बा. कवन नेता असमिया साहेब से मिले अइले, एही के बतकही होता. लालू के बड़का बेटा अमला फैला लेके भेंट करे पहुंचल रहुवन. एकरा पहिले कई जने अउर नेता लोग मिले गइल. पप्पू जादो भी गइल रहले. नीमन काम के चर्चा कहीं नइखे होखत मलिकार. खाली अइसने लोग के अब बतकही होता.\nगांव-जवार के बाकी हाल ठीक बा. हम त कहीं ना निकलीं. देवता लोग से गोहरावत रहीले- हे काली माई, बरम बाबा आ पीर बाबा, सभका के नीरोग राखेब लोगिन. करोना ओरा जाई त सभकरा स्थान पर जाके हम पूजा करेब आ परसादी चढ़ायेब. रउरो अब उमिर भइल मलिकार. आपन धेयान राखेब. कहीं निकले के कोशिश जनि करेब. बेसी जरूरी होखे त मुंह जाबी पहिर के निकलेब. लवट के सगरी कपड़ा कपड़ा धोवे वाला पाउडर में गोत देब. लगले नहा लेब. थोड़ा लिखना, बेसी समझना.\n(लेखक ओमप्रकाश अश्क वरिष्ठ पत्रकार हैं. यह उनके निजी विचार हैं.)


चेतक प्रतियोगिता में डोमन राय के घोड़ा जीतल – टटका खबर\nबलिया के कपुरी गाँव में माँ कपिलेश्वरी भवानी के मंदिर रामनवमी का मौका पर चेतक प्रतियोगिता के आयोजन भइल रहे जवना में बिहार के समस्तीपुर के डोमन राय मुखिया के घोड़ा पहिलका जगहा पर रहल. दुसरका जगहा पर देवरिया के रामायण यादव के घोड़ा आ तिसरका जगहा महथापार के कैलाश सिंह के घोड़ा रहल.\nजीते वाला लोगन के विधान पार्षद रविशंकर सिंह पप्पू आ विधायक उपेन्द्र तिवारी पुरस्कार बँटले.\nTags: कपूरी, चेतक प्रतियोगिता, बलिया


भोजपुरी पट्टी के खबर (मंगल, 10 मार्च 2015) – टटका खबर\n(सोमार,9मार्च के खबर)\nभोजपुर जिला के कश्यपनगर पुलिस लाइन मुहल्ला में सोमार का दिने पानी में डूबला का चलते पैंसठ बरीस के एगो आदमी के मौत हो गइल.\nगायक अभिनेता पवन सिंह के पत्नी नीलम के खुदकुशी करे के कारण के कवनो थाह नइखे लागल अबले. केहू कुछ बतावे के तइयार नइखे. पुलिस नीलम के बाबूजी, माई आ भसुर से पूछताछ क के लाश उनका नइहर वालन के सँउप दिहलसि बाकिर उहो कुछ बतावत नइखे एह बारे में.\nअपना बिहार बंद का दिने बिहार सांख्यिकी स्वयं सेवक संघ के सदस्य जगहे जगह बवाल कटले आ रेल अउर सड़क के जाम क दिहले.\nजीतनराम माँझी के लिहल फैसला बदले से नाराज माले के लोग रोहतास जिला के बिक्रमगंज के तेन्दुनी चौक पर नीतीश कुमार के पुतला जरावल.\nहोली का दिने एगो नाबालिग लईकी के उठा के ओकरा संगे कई बेर कुकर्म करे के आरोपी अभियुक्त के जेल भेज दिहल गइल बा.\nआपन 31 माँग के समर्थन में सोमार का दिने सासाराम में भारतीय जन कल्याण पार्टी के जिला इकाई का ओर से समाहरणालय गेट पर धरना शुरू भइल बा. ई लोग चाहत बा कि बेलवई, महादेवा, कदवन, तुतला भवानी जलाशय परियोजना के पूरा करावे खातिर पर्याप्त धन दिहल जाव.\nकेंद्र सरकार के बीमा विधेयक नीति का विरोध में एलआईसी के कर्मचारी सोमार का दिने कई जगहा हड़ताल पर रहले.\nबक्सर जिला के कोरानसराय बाजार का स्टेट बैंक शाखा से सोमार का दिने एगो मोटरसाईकिल चोरा लिहल गइल.\nबक्सर के इटाढ़ी बाजार में सोमार का दिने एगो आदमी का घर में लागल आग से सब कुछ जर के बरबाद हो गइल. ओह घरी घर के लोग बक्सर गइल रहुवे.\nपर्यटन विभाग के टीम सोमार का दिने कैमूर के बहुते पुरान माता मुंडेश्वरी धाम में रोपवे बनावे खातिर जगहा के जायजा लिहलसि.\nमढ़ौरा बाजार में एगो किराना व्यवसायी के लूटे खातिर दू गो मोटर साईकिल से आइल तीन गो बदमाश गोली मार के घवाहिल क दिहले बाकिर लूट ना पवले.\nछपरा के जयप्रकाश महिला कालेज अपना काॅलेज के छात्रा सभ के छात्रवृति के जवन चेक दिहले बावे तवना पर काटकूट कइला का चलते बैंक मानत नइखे. काटकूट प्रशासने का तरफ से कइल गइल बा. नयका नियम में काटकूट कइल चेक नइखे लिहल जात आ नया चेक देबे के चाहत रहुवे.\nहोली का दिने अपना ड्यूटी से नदारद सात गो दारोगा समेत 21 गो पुलिस जवानन के निलंबन करे का बाद विभाग में हड़कम्प मचल बा.\nसिवान जिला के दारौंदा इलाका के रंगड़गंज में एगो निजी चिकित्सालय में कुछ लोग अतवार का रात अकारण हमला क के तोड़फोड़ मचा दिहल.\nसिवान जिला के तरवारा के गौर बुजुर्ग में एगो आदमी के छूरा घोंप घोंप के हत्या क दिहल गइल. ओकर लाश सबेर में मिलल. हत्या के कारण पता नइखे चलल.\nगोपालगंज के महम्मदपुर इलाका के अंजू पेट्रोल पंप का नियरा दू गो मोटरसाइकिलन के आपसी टक्कर में एगो नवही के मौथ हो गइल. ऊ तरैया इलाका के डुमरी छपिया गांव के रहुवन.\nघरेलू कलह से आजिज होके गोपालगंज जिला के दुदही गांव में सोमार का दिने एगो मजदूर जहर खा के जान दे दिहलसि.\nमोतिहारी नगर पुलिस छापा मार के एगो गिरोह के सरगना समेत चार गो बाइक चोरन के गिरफ्तार क लिहलसि. ओकनी का लगे से चोरावल मोटरसाइकिलो बरामद भइल बा.\nपीपराकोठी इलाका में हरपुर ओवरब्रिज का लगे सोमार का दिने एगो सड़क हादसा में बलथरवा गाँव के एगो बूढ़ आदमी के मौत इलाज का दौरान मोतिहारी अस्पताल में हो गइल.\nबेतिया टीसन के निरीक्षण करे पूर्व मध्य रेलवे के महाप्रबंधक एके मित्तल 16 मार्च के आवे वाला बाड़न. एह चलते टीसन के साफ सफाई आ कागज पत्तर दुरुस्त करे में लागल बाड़े रेल कर्मचारी.\nघाघरा नदी के पानी अचानके बढ़ल शुरु हो गइला का चलते सिकंदरपुर दियरा के किसान साँसत में पड़ गइल बाड़े. ढाही लगला का चलते नाहियो त तीन बीघा खेत नदी का पेटा में समा चुकल बा.\nफेफना इलाका के एगो गाँव से अतवार का रात बारह बरीस के एगो लड़िकी से कुकर्म कर के ओकरा के बेहोशी हालत में गाँव का बहरी फेंक दिहल गइल बा. मामला दर्ज भइला का बाद आरोपी के गिरफ्तार कर लिहले बिया पुलिस.\nगाजीपुर जिला के शहर कोतवाली इलाका में एगो औरत सोमार का रात फाँसी लगा लिहलसि.\nमऊ जिला के हलधरपुर इलाका के एगो स्कूल के शिक्षिका साथे बलात्कार आ ओकर हत्या का मामिला में पुलिस स्कूल के प्रबंधक के गिरफ्तार कर लिहले बिया. प्रबंधक के कहना बा कि ओकर संबंध ओह शिक्षिका संगे जरूर रहल बाकिर ओकरा हत्या में ओकर कवनो हाथ नइखे. हालांकि पुलिस एह मामिला के खुदकुशी साबित करे में लागल बिया.\nगोरखपुर के मुहल्ला धमाल मेंं सोमार का दिने मदार साहब के उर्स-ए-पाक उनका दरगाह पर मनावल गइल.\nपूर्वाचल राज्य बनावे के मांग करत पूर्वाचल राज्य बनाओ दल के राष्ट्रीय अध्यक्ष डा.सुधाकर पांडेय के नेतृत्व में गोरखपुर जिलाधिकारी कार्यालय पर धरना दिहल गइल.\nभ्रूण के लिंग परीक्षण करे का आरोप में राघोपुर के एगो डाइग्नोस्टिक सेंटर के संचालक के सोमार का दिने पुलिस गिरफ्तार कर लिहलसि आ जेल भेज दिहलसि.\nगोरखपुर के बुद्ध विहार में रहे वाला दू गो वाणिज्य कर अधिकारियन के घर के ताला तूड़ के अतवार रात चोरी होखे के पता सोमार का दिने लागल. एह बारे में खोराबार पुलिस में केस लिखावल गइल बा.\nबड़हलगंज में सोमार का दिने तेजाब फेंक के दू गो औरतन के झउँसा दिहल गइल जवना से पचपन बरीस के एगो मेहरारू के मौत हो गइल आ उनकर पतोहू के इलाज अस्पताल में करावल जात बा. ओकरो हालत नाजुक बतावल जात बा.\nदेवरिया कोतवाली के रनिहवां गांव में अतवार का रात गुड़ बनावे वाली खउलत कड़ाही में गिर के एगो लड़िका के मौत हो गइल.\nदेवरिया के महुई गाँव में एगो घर से अतवार के रात करीब तीन लाख रुपिया के गहना नकदी का साथही चार लाख के सामान चोरा लिहल गइल बा.\nवाराणसी के लालपुर सब्जी मंडी का एगो फर्नीचर कारखाना में सोमार का दुपहरिया लागल आग से सगरी सामान जर के राख हो गइल. ओह बेरा कारखान में केहू मौजूद ना रहुवे आ कारखाना बंद रहुवे.\nजौनपुर जिला के महराजगंज में कोल्हुआ के एगो शिक्षक के सुजानगंज का लगे तीन गो बदमाश बेतहाशा पिटाई क दिहलन. तीनो पहिले से घात लगा के उनुका के तिकवत रहले.\nनौगढ़ इलाका के एगो गाँव में बियाहल मेहरारू संगे कुकर्म करे वाला ओकरा दू गो पड़ोसियन के सोमार का दिने गिरफ्तार क के जेल भेज दिहलसि पुलिस.


पुच्छल तारा चाहे बढ़नी (अंगरेजी: Comet; हिंदी: धूमकेतु) बर्फीला छोटहन सौरमंडली पिंड होला जे सुरुज के नगीचे से गुजरे ला तब गरम हो के गैस निकाले ला। एह आउटगैसिंग मने की गैस के बाहर उधियाये के प्रक्रिया में एकरे एक ओर देखलाई पड़े वाला वायुमंडल के निर्माण होला जेकरा के कॉमा कहल जाला आ कभी कभार ई पोंछ भा कूँचा (झाड़ू) नियर लउके लागे ला जेकरा के एकर पोंछ कहल जाला।\nअइसन घटना पुच्छल तारा के बिचला पिंड, जेकरा केंद्रक कहल जाला, के ऊपर सुरुज के रेडिएशन आ सौर हवा के परभाव के कारण होला। पुच्छल तारा के केंद्रक कुछ सौ किलोमीटर से ले के दसन हजार किलोमीटर तक ले के होखे लें आ ई बरफ, धूर आ छोटहन चट्टानी टुकड़ा सभ के ढेर होखे लें। ई केन्द्रक एक ठो ठोस पिंड के रूप में ना बलुक ढीला-ढाला ढेरी नियर होला। कॉमा के बिस्तार पृथ्वी के ब्यास के पंद्रह गुना तक ले हो सके ला आ इनहन के पोंछ के बिस्तार एक खगोलीय इकाई (एयू) तक ले हो सके ले। ई भरपूर चमक वाला होला आ पृथ्वी से देखे खाती कौनो यंत्र के जरूरत ना पड़े ले, धरती से देखले पर ई आकास में 30° के आर्क (60 चंद्रमा) के बिसतार वाला देखाई पड़ सके ला। प्राचीन काल से इनहन के कई संस्कृति के लोग देखले आ इनहन के बिबरन रिकार्ड कइले बा।\n2 अउरी पढ़े खातिर\nSchechner, Sara J. (1997). कॉमेट्स, पॉपुलर कल्चर एंड दि बर्थ ऑफ़ मॉडर्न कॉस्मोलॉजी. प्रिंस्टन युनिवर्सिटी प्रेस. ISBN 978-0-691-01150-9.\nBrandt, John C.; Chapman, Robert D. (2004). इंट्रोडक्शन टु कॉमेट्स (2सरा संस्क.). कैंब्रिज युनिवर्सिटी प्रेस. ISBN 978-0-521-80863-7.\nComets Curlie पर\n↑ Johnston, Robert (2 अगस्त 2014). "Known populations of solar system objects". पहुँचतिथी 19 जनवरी 2015.\n"https://bh.wikipedia.org/w/index.php?title=पुच्छल_तारा&oldid=690963" से लिहल गइल\nLast edited on 8 मई 2021, at 04:58\nएह पन्ना पर आखिरी बेर संपादन 8 मई 2021 के 04:58 बजे भइल रहल।


पूनम वाणी : 2012\nकहवा चली गइलू बेटी हमार हो ---पूनम माथुर\nकहवा चली गइलू बेटी हमार हो अँखिया से ओझल हो गइलू दुखवा देइके माई बाप ,भाई बहिन के रोअत छोड़िके । सन 2012 अब त जा रहल बा हमरा तोहरा से ना मिले के संदेशवा दे के। काईसन निठुर रे सन 2012 रे हमार बेटी के निगल गइले रे। अब हम कइसे रतिया दिनिया काटब रे। हमार त करेजवा अइठ के चल गइलू हो। हम अपना के कइसे ढाढ़स बधाई हो। तोहार तो कबनों कसूर ना रहे। नियति के काल तोहारा के खा गईल।\nबेटी हो हमारा अपन कोख पर नाज बा कि तू दरिंदन से खूब लड्लू । तू त मर गइलू लेकिन ऊ दरिंदवन सब फांसी मांगत बाड़न स । डरे उ सबहन के हालत खराब । जेल मे कैदियों सबसे पीटातारन स । कुकर्म करे समय त अपना के सबसे ताकतवर समझत रहन स । अब काहे डर लगल बा।\nहमार आंखि से गंगा-जमुना बहरहल बा लेकिन तू हमार बेटी हऊ एहसे हमारा कौवनों तरह के शरमीनदी नइखे । आज तोहरा वास्ते पूरा भारत वर्ष मे बलात्कार करे वालन के विरुद्ध कारवाई हो रहल बा। तोहार सहादत बेजा ना जाई तोहार कुर्बानी बेकार न होई देश भर तोहरा साथे बाटे। अब समाज के बदले के पड़ी ।औरत के इज्जत आऊर सम्मान त देवे के ही पड़ी। समाज बदली। परमात्मा सृष्टि के रचना औरत आऊर मर्द के द्वारा ही करवावे के खातिर संसार के रचना कइले बाड़न। न कि बलात्कार के खातिर। दिमाग के विकृति के कारण ही त लोग इ सब काण्ड कर देवलन। इंका के ठीक करे के समाज मे चेतना लावे की चाही। हमरा अब कौवनों डर नइखे । बेटी हमार बहादुर रहन हिया। हम अपना बेटी के संस्कार दे ले रही।\nहमार आंखि के लोर चूअल अब तब ही बंद हो जब कन्या भ्रूण -हत्या ना होई। सरकार,देश,समाज,परिवार के अब इहे दृढ़ संकल्प लेवे की पड़ी। तब हम समझब की हमार बेटी फिर से हमार कोख मे पल रहल बिया?हम तोहरा के बिदा नइखी कइले। तू त देश के बेटी हऊ। तू त युवा वर्ग के अंदर संस्कार आऊर संस्कृति के मशाल जला देहलू। तोहरा के पूरा देश के तरफ से नमन आऊर श्रद्धांजली।\nPosted by विजय राज बली माथुर at 4:33:00 pm2comments:\nLabels: बहादुर बेटी, संस्कार\nसंवाद /बिना-नज़र समझ के फेर बा ---पूनम माथुर\nजब हमनी के बी ए मे हिन्दी के किताब-'राजतिलक' मे एगो पढ़ले रही ऊ लिख रहल बानी -"राजा की वास्तविक शक्ति जनपद के विश्वास मे होती है न कि,शस्त्रागार मे होती है। "\nदिल्ली पुलिस के लोग प्रशासक वर्ग मे कहावे ला लेकिन केतना बड़का दुर्भाग्य बा कि ऊ लोग जनता के साथे बातचीत के माध्यम या संवाद के माध्यम से कोईयो काम ना करवा सकल हा। का हर बतिया के ऐके को जबाब बा लाठी मार दे। लाठी के आगे भूतवों भाग जाई ।' रामायण '-'महाभारत' मे पहिले दूनों पक्ष के बीच मे संवाद भइल बाटे ओकरा बाद । लड़ाई भइल बा। लेकिन आज नयका युग त कलयुग बा। जाड़ा के दिन जे तरह से पानी के फुहार से आऊर लाठी से मार-मार के परदरशंनकारी के भगावल गईल हा का इहे उचित बा। लोगन के जुड़े के कारण मोबाइल के क्रान्ति काही या इलेक्ट्रानिक क्रान्ति थोड़े ही देरी हजारों लोग एक दूसरा के साथ बाटे भले ही एकरा म नेतृत्व के अभाव होखे। पर एकता त दिखाई दे रहल बा।\nजनता के गोसा त सोलह दिसंबर के घटना ही नईखे,सरकारी तंत्र के असंवेदनशील आऊर गैर जबाब देही भी बाटे । न त आज के प्रशासन मे भीड़ से निबटे के केईओ कुशलता बाटे, खाली लाठी देखावे लन जनता ऐही से ना सड़क पर उतर ल हिया। कोछो जनता त गोसाई रहे ओकरा त भवानात्मक संतबना चाहीत रहे। सत्ता पर काबिज लोग के ओह घड़ी काम रहे उन लोगन के संतव्ना देवे। कुछ राजद्रोही लोग भीड़ के ऊकसवा देवे लन कि देश मे गृह-युद्ध हो जाये। कालेज -स्कूल के बच्चन के बुद्धि केतना होला। बेचारा सब पीट गईलन। चूके कारवाई ठीक तरह से ना भाईल हा एह से इतना भीड़ जूट गईल आऊर हंगामा होई गईल। संवाद के माध्यम से सब काम हो जाईत न पानी के फुहार से आऊर ना लाठी से। प्यार मोहब्बत से सब काम हो सकत। भवानात्मक रूप से। संवाद के जरिये से ही अंगुलीमाल जईसन डाकू के हृदय परिवर्तन हो गईल ।\nसंवाद के बिना ही त कुछ लोग मर जाता दूनो तरफ के लोगन के तकलीफ बा। वोट लेवे के बारी त राजनीतिक लोग घरे परे हाथ जोड़ के घूमेला। का एक घड़ी जब देस मे अइसन स्थिति बाटे त उन लोगन के मुंह काहे बंद बा। ऊ लोग के नेतृत्व करके चाही राजनीतिक नेतृत्व होवे चाही। खाली कुर्सी चाही। देश तो आपन बा -जाति धर्म मे त ना बाटे के चाही। सभे राजनीतिक दल के अपील करे के चाही की अइसन घड़ी मे शांति बनावे चाही। ना त दुश्मन हावी हो जाई। देश के कुछ गद्दार यही चाह रहल बा। लड़ाई लगा के आपन उल्लू सीधा कर रहल बा। आज के संदर्भ मे जेतना कांड हो रहल बा। सब संवाद के अभाव के कारण ही बा। एगो त जेनरेशन गैप हो गईल बा। माहतारी बाप के बाल बच्चा से कोईओ मतलब नई खे । पैसा आऊर पैसा कमाए के धुन लागल बाटे।\nदादी -नानी के किस्सा कहानी खत्म हो गईल बा। लॉरी त न जाने कहअवा छूट गईल बा। एकरा मे बहुत बड़ा संदेश रहे जे छोट बच्चा के दिमाग के अन्तर्मन पर पडत रहे । अंजाने मे ही चरित निर्माण भी धीरे-धीरे होत रहे। आज के बच्चा भूखे रोअत रोअत सुत जाला । महतारी बाप काम पर से लौटिए तवे तक बचवा सिसकते-सुबकते सुत जाला। न ओकरा पास प्यार बाटे न संवाद बाटे न केहु के गोदी बाटे । सही रास्ता दिखावे वाला कोई नईखे । बरगर-पिज्जा खा आऊर जिय। कोई ओ कहबा जा रहल बा कोई ओ मतलबे नई खे । हाय पइसा पइसा।\nआज के युग मे फिर से दादी नानी के युग के आव्हान करे के चाहि। फिर से दादी- नानी के किस्सा-कहानी के माध्यम से नीति आऊर नैतिक शिक्षा के जमाना लौट आई ,अपराध रुकी । बड़ा-बूढ़ा समझ आऊर नजर के बात करीहे। आज फिर वही गोदी लौटिके बच्चन के चाही। आधुनिक सिनेमा ,आर्केस्ट्रा गाना के कम करके फिर से पुरनका सिनेमा के लावे के चाही। जइसे -प्यासा,चित्रलेखा,दो आँखें बारह हाथ,हकीकत,जाग्रति,दुश्मन जइसन सिनेमा देखावे के चाही। नुक्कड़ नाटक के माध्यम से भी जनता मे जाग्रति फेलावे के चाही । सम्राट अशोक के भी त हृदय परिवर्तन हो गईल रहे। त फिर हर इंसान मे इंसान बनावे के नजरिया होखे के चाही। एक गो गाना बाटे-"इंसान की औलाद हो इंसान बनो ,न हिन्दू बनो न मुसलमान बनो"।\nशरीर के खातिर खाना पानी चाही । त मन-आत्मा के खातिर भी त संस्कार रूपी भोजन देवे के चाही । ई कर्तव्य देशवासी,समाज,घर-परिवार,अड़ौसी-पड़ौसी के बाटे। गलत शिक्षा के कारण ही सब दूरगुन फेलल बाटे। आई हम सभे इहे दृढ़ संकल्प लीही की संवाद के माध्यम से लोग के बदले के कोशिश करब।\nPosted by विजय राज बली माथुर at 4:14:00 pm 1 comment:\nLabels: दादी-नानी की कहानी, दुश्मन, प्यासा, महाभारत, राजतिलक, रामायण, सम्राट अशोक, संवाद\nका कहीं कुछो समझे नइखे आवत---पूनम माथुर\nका कहीं हमरा त बुझाते नइखे । एगो शास्त्री जी जिंनकर नाम श्री राम रत्न बाटे। अब उनका से मिलले हमरा पाँच छह साल हो गईल बा। ऊ हमरा के 'बिटिया' क़हत रहन। हमारा घरे ज्योतिषी सलाह लेवे के खातिर आवत रहले कि कौवन दिन से प्रोग्राम रखी की सात दिन के प्रवचन ठीक से ठीक चल सके कवनों विघ्न त ना होवे। हमार पति से पूछे आवत रहवन एहि से जान पहचान हो गईल रहे ।\nउन कर बात हमारा जेहन मे बार-बार उठ रहल बा आज जे ई सब कांड हो रहल बा। उ क़हत रहलन कि महिला मे बाइलोजिकल अंतर नइखे भावना के अंतर बाटे कि ऊ महतारी,बहिन, भुआ ,दादी,अम्मा,नानी,काकी,बीबी,बेटी के नाम से जानल जा ला। अगर भावना खत्म हो गईल त सब खत्म हो गईल । भावना के चलते ही त आँख के पर्दा बाटे ना त सब खत्म।\nदिल्ली मे जे कांड हो गईल हा ओकर त सीधा संबंध भावना के खत्म हो गईला के कारण ही बा। दिल्ली का दुनिया के हर कोना मे आज बलात्कार हो रहल बा। लड़की के घरे से निकलल मोसकिल हो गईल बा। एक तरफ त तरक्की एतना हो गईल बा कि लड़का -लड़की बराबर बा। संविधान मे भी संशोधन करे के खातिर आवाज उठ रहल बा। पर संस्कार कहाँ कोई अपना घर पर दे रहल बा। संस्कृति संस्कार के बात खाली भाषण बाजी ,समाचार पत्र,लेख,ब्लाग,अउर मीडिया मे बतावल जा ला।परंतु घरे पर अपना बेटा के कोई कुछ कहे ला कि तुअ गलत काम मत करीह । (बेटा हव सब ठीक बा रात बिरात आव जा कुछ भी करब तोरा मे कोई दोष नइखे तु त कुलदीपक हव )। गलत व्यवहार आउर नीति के कारण पुरुष वर्ग महिला वर्ग पर हावि बा। समझदारी के बात आजकल गार्जियन लोगन के बतावे के चाही । कवन गलती बा इहों बतावे के चाही। रेप -रेप सुन रहल बा आज के लोग रेप के उल्ट के पढि परे-परे हो जाई । एकरा मे कौनों दुर्घटना न होई। आज कल हमनी के देखेली कि पढे वाला लडिका लड़किन सब एक दूसरे के हाथ हाथ डालते जा रहल बा लोग एक दूसरे के कांधा पर थपकी दे रहल बा ।दुनिया देख रहल बा का इहे मार्यादा बा।का बच्चा का बूढ़ा सब देख रहल बा ,इहे जमाना आ गईल बा। आज कल हटे-हटे के जगह पर सटे-सटे हो गईल बा। त दुर्घटना त होना ही बा। तरक्की के जमाना बा। कोई कुछ नइखे कह सकत। कहब त पीटा जईब ।\nऐतना होई के बावजूद भी बलात्कार जइसन घटना ना हो के चाही। कुत्ता जइसन हड्डी पर टूट पड़े ला। तू उहे हव का? तू त इंसान हव । मानव होवे के तनिक गुमान करअ ।\nहमरा घरे के सामने भागवत हो रहल बा। कवनो औरत सुंदर देखे मे लागतिआत त लोग घूर-घूर के ओकरा के देखे लागे ला। का पब्लिक के भगवान मे मन लागेला कि इहे सब कुलही देखे मे मन लागेला । पूजा करत लोग के ध्यान कहीं आउर बा। आऊर त आऊर भगवान के चरितर हनन कि कृष्ण भगवान गोपीन के कपड़ा लेके कदम के पेड़ पर चढ़ि गईलन नदी से गोपी तू लोग बाहर निकल तबे कपड़ा दे हव । जरा सोंची कि भावना आऊर भगवान के ऐतना नीचे गिरावट। हम त पूजा-पाठ मे न जाईला एक तरह से बहिष्कार। हर जगह नारी के साथे अइसन व्यवहार बा तनि सोची। समझे के काम बा अपन-अपन घर के सुधारी तब ही जन-कल्याण बा। महिला के उद्धार बा। हल्ला हंगामा से का होई जे कर इज्ज़त लुट गइल का वापस आई?भगवान से प्रार्थना करी कि ई लोगन के तबीयत जल्दी से जल्दी ठीक हो जाए।आऊर समाज मे ए तरह के लोगन के साथ सामान्य व्यवहार होए। आज के संदर्भ मे जरूरत बा अपना घर के व्यवहार आऊर वातावरन बनावे कि टी वी ,विदेशी कल्चर आऊर कंप्यूटर से काम ना चली। व्यवहार से घर समाज चली। देश भी बनी।\nमहतारी ,बाप ,गुरु आऊर समाज के ईहे कर्तव्य बा लड़का- लड़की के सही शिक्षा दिहल जाए। तब ई सब घटना पर रोक लगी।\nPosted by विजय राज बली माथुर at 7:55:00 pm5comments:\nLabels: भगवान के चरितर हनन\nकुछ लोग ---पूनम माथुर\nबुधवार, 16 नवम्बर 2011\nकुछ लोग अपने को बड़ा मानते हैं ।\nश्रवण कुमार को सब लोग जानते हैं।\nसारे लोग उस पुत्र का लोहा मानते हैं।\nयह सब लोग जानते हैं।\nइनको किस्सा-कहानियाँ मानते हैं।\nआज कल लोग ऐसा करना नहीं जानते हैं।\nतभी तो वृद्धाश्रम ,बूढ़े लोग जाने को मानते हैं।\nहर कोई बूढ़ा होता ,क्या लोग नहीं जानते हैं।\nसंसार एक रहट है,क्या लोग नहीं मानते हैं।\nहर सुबह के बाद शाम होती है,\nक्या लोग नहीं जानते हैं।\nपर अपने को सब बड़ा ही मानते है।\nआना-जाना है,सब जानते हैं।\nसब मिट्टी है,सब मानते हैं।\nपरंतु अच्छी सीख नहीं मानते हैं।\nबाद मे पछताना जानते हैं।\nअच्छे कर्म होते हैं मानते हैं।\nपर उन्हें करना नहीं जानते हैं।\nकुछ लोग दूसरों को आंधी मे उड़ाना सही मानते हैं।\nकुछ लोग दूसरों को लोहे का चना चबवाना जानते हैं।\nरश्मि प्रभा... •ayear ago\nकुछ लोग दूसरों को लोहे का चना चबवाना जानते हैं।... दुखद है , पर सत्य है\nsushma 'आहुति' •ayear ago\nकुमार राधारमण •ayear ago\nयही नीयत है\nयही नियती है\nडॉ॰ मोनिका शर्मा •ayear ago\nसार्थक विचार .....\nZEAL •ayear ago\nडॉ टी एस दराल •ayear ago\nजाट देवता (संदीप पवाँर) •ayear ago\nBhushan •ayear ago\nसच ही लोग बहुत ज्ञानी हैं. सब कुछ जानते हैं.......परंतु मानते कहाँ हैं.\nPosted by विजय राज बली माथुर at 9:03:00 am2comments:\nLabels: रहट, व्र्द्धाश्रम, श्रवण कुमार\nविश्व शौचालय सम्मेलन -भारतीय महिला के भागीदारी\nभोरे भोर आज अखबार मे ई समाचार पढ़ के इतना अच्छा लागल हा कि डरबन सम्मेलन मे हिस्सा लेवे खातिर मइला ढोवे वाली महिला राजस्थान के अलवर ज़िला के ऊषा आऊर रजनी आऊर ज़िला टोंक के डाली परवाना के नाम तय करल गईल बा। ई लोग विश्व शौचालय सम्मेलन मे हिस्सा लिहें। गैर सरकारी संगठन 'सुलभ इन्टरनेशनल' के विनदेश्वरी पाठक के अगुआई मे हो रहल बा । दिसंबर के पहिलका हफ्ता मे सम्मेलन मे ई बतावल जाई कि शौचालय के नयका तकनीकी का बा आऊर मैला ढोवे के खतम करे पर चर्चा होई। पाठक जी के अनुसार ई महिला लोगन माथा पर से मैला ढोवे के काम से मुक्त करावल गईल बा आऊर पाँच दिन के सम्मेलन मे भाग लेवे के बाद डरबन मे जइहे जहवां पर एक सदी पहले महात्मा गांधी ठहरल रहन ओहे ले जाईल जाई । सुलभ के अनुसार ई महिला लोगन के ई काम से मुक्ति मिल गईल बा आउर ई लोगन के जीवन यापन करे खातिर रोजगार के रूप मे अचार,पापड़ ,बड़ी,आऊर नूडुल्स बना के काम करके आजीविका चल रहल बा। पाठक जी के अनुसार ई तरह के वंचित महिला लोग के समाज के मुख्य धारा से जोड़ कर के उनका भीतर सम्मान से जिये के भावना जाग्रत करे के बा। ई सभ्य समाज समाज मे आज भी मैला ढोवे जईसन शर्मनाक कुप्रथा के खतम करना बहुत ज़रूरी बा। काहे कि आपन गंदगी दूसरा से उठवाना कहाँ तक वाजिब बा। ज़रा सोंची । का रऊरा दूसर के गंदगी उठाई ब ?\nमानव के विवेक शील प्राणी काहल जा ला। का ए ही विवेकशीलता के परिचय बा?हम सब लोगन से पूछत बानी । इ आपन समाज के का हो गईल बा?\nPosted by विजय राज बली माथुर at 4:35:00 pm No comments:\nLabels: गंदगी, डरबन, मईला, शौचालय, सम्मेलन\nगुरु नानक जयंती ---पूनम माथुर\nपावन आज के दिन बा। गुरु नानक जयंती के। आज के दिन के लोग गंगा-स्नान के नाम से भी जाने लन। गुरु जे होवे लन ऊ त अंधकार से मिटा के प्रकाश मे ले जावे के बतावे लन।लेकिन आज के दुनिया मे लोग गुरु के मतलब दूसर बना देवे ला। गुरु मन के उजाला के प्रतीक बा। और गंगा-स्नान भी केतना मिलेला। नहइब त तन के सफाई होई। परंतु गंगा-स्नान से मतलब तन-मन दूनो के सफाई मे बा। गंगा-स्नान करके बाद लोग दान-पुण्य करे ला। इ दान-पुण्य के मतलब अपना मन के द्वार खोल। ताकि जे जरूरत मन्द बा ओहरा के आहार मिल सके ओकरा कोई ठिकाना मिल सके। परंतु आज के जुग मे त दान दे के लोग पत्थर पर मंदिर मे नाम लिखवावे ला। ताकि आवे वाला लोग उंकर नाम के जान सके। वर्तमान मे जेकरा जरूरत बा ओकरा के त ना मिल सकी। अब देखि लोगन जेकरा गरीबी के कारण पढ़ाई-लिखाई मे आगे बढ़े के मौका नइखे मिलला ओकरा के मदद करे। ताकि कोई इंसान बन सके। सही शिक्षा के अभाव के कारण आज मानव के अन्दर चोरी,डकैती ,हर तरह के अपराध हो रहल बा। आज देश मे चाहे नेता होइबे चाहे अभिनेता होइबे,चाहे शिक्षक होइबे,चाहे पुलिस हर कोई हाय हाय मचावे ला । जेकरा कारण इतना तबाही बटुये । अगर हर कोई जमा न करे त धन त दुनिया मे एतना बाटे कि कोई व्यक्ति भूखा -नंगा ना रही। हरके हर कमी पूरा होई। पर हम आगे हम आगे के चक्कर के कारण आज एतना दुनिया खराब हो गईल बा-खून खराबी पर उतर आइल बा।\nहर कोई के एक दिन त मर ही के बा। काहे के बम-गोला बरसा के दहशत पैदा करे। अपना बुद्धि आऊर क्षमता के आधार पर सब के सब कुछ मिले के चाहे । तोरा मोरा हाय हाय आपन आपंन लुकावल छिपावल ही घातक हो रहल बा। अखबार मे छपल हम सुनले रही। एक गो बूढ़ा आदमी के पास सोना के गिन्नी रहे। ऊ जब बेमार पड़ल त ओकर पड़ौसी ओकरा के देख भाल करत रहे। पर ऊ जब मर गईल त ओकर दाह संस्कार भईल। सब लोग क़हत रहे की जरूर पड़ौसिया ओकर पईसा के लालच मे मदद करत रहे और सेवा-सुश्रूषा करत रहे। पडौसी त मानव भावना से करत रहे। पर ओकरा बड़ा दुख भईल । ओकरा के जहवा जलावल गईल रहे ओकर राख़ ऊलट पुलट के देखलस तब ओकरा पता चलल की बूढ़ा हलुआ मांग ओकरा अपन सोने के गिन्नी निगल गईल रहे। जब तक सरीर रहे तब तक ही सब कुछ लुका सकल । परंतु मरला के बाद सब कुछ इहे रह गईल । ई सच्ची कहानी के तअ हमनी के इहे सीखे के चाहे। जमा ओतने करे के चाही की हारी-बीमारी या आपत काल मे काम आ सके। जब सब कुछ इहे रह जाई त काहे जादे जमा आऊर काहे लुकावल छिपावल । समाजवाद के भावना से जीये चाहे। जेकर नारा होएके चाहे त " सबका सबके लिए "। जहां पर हमार-हमार के भावना होई होही मे खतरा बाटे । मन के पवित्र करे के चाही। एही से गाना ई गाना पर ध्यान देवे के चाही ---'तोरा मन दर्पण कहलाए,भले बुरे सारे कर्मों को देखे और दिखाये '। एही से हमरा जाने मे आज के दिन गंगा-स्नान और गुरु नानक जयंतीके नाम से जानल जा ला।\nPosted by विजय राज बली माथुर at 12:12:00 pm4comments:\nLabels: गिन्नी, तोहार, दान, पुण्य, सोना, हमार\nपूनम की दो कवितायें\nजड़ से जड़ता\nदृढ़ से दृढ़ता\nपढ़ से पढ़ता\nझगड़ा न होता\nजय भू माता\n(नोट- यह कविता 'जो मेरा मन कहे ' पर प्रकाशित हो चुकी है)\nहमने एक छोटा बच्चा देखा\nउसमे पिता का नक्शा देखा\nदादा दादी का राजदुलारा देखा\nउसकी माँ ने उसमे संसार का नजारा देखा\nअपनों ने उसमे अपना बचपन देखा\nबच्चों का उसमे सजीव चित्रण देखा\nइनकी मस्तानी और निराली दुनिया को देखा\nप्रेम मोहब्बत की दुनिया को देखा\nसबसे अच्छी दुनिया को देखा\nइनकी भोली सूरत के आगे दुश्मनों को भी झुकते देखा\nदुश्मनों को भी इनको चूमते देखा\nइनको गैरों को भी अपना बनाते देखा\nइस फरिश्ते के आगे सबको नमन करते देखा\nसुख-दुख भूल सबको इनमे घुल मिल जाते देखा\n(यशवन्त के जन्मदिन पर उसको माता पूनम का आशीर्वाद)\nसरल शब्द और सशक्त भाव की सुंदर कविताएँ. यशवंत जी को जन्मदिन की कोटिशः हार्दिक शुभकामनाएँ.\nमनोज कुमार •ayear ago\nअलग और अनूठे फॉर्मेट में लिखी गई सुन्दर रचना।\nबेहतरीन रचनाएँ ..माँ के आशीष रूपी शब्द मन को छू गए ....\nदोनों ही कविताएं.... बेहतरीन शब्द सयोजन है.....\nRakesh Kumar •ayear ago\nअरे वाह! बहुत सुन्दर.\nदोनों कवितायें लाजबाब हैं.\nAkshitaa (Pakhi) •ayear ago\nदोनों कविताएँ बहुत अच्छी लगीं..बधाई !!\nममतामयी दूसरी रचना बहुत बढ़िया लगी .\nपहली में किया गया प्रयोग भी अच्छा है .\nसुख-दुख भूल सबको इनमे घुल मिल जाते देखा ... isse badhker aashish nahin koi , na hi yash ko zarurat hogi ... punam ji - aap bahut achha likhti hain\nअनुपमा पाठक •ayear ago\nदोनों कवितायेँ सुन्दर हैं!\nमाँ का शब्दाशीश अभिभूत करने वाला है!\nसदा •ayear ago\nदोनो ही रचनाएं बहुत बढि़या ... शुभकामनाओं के साथ आभार ।\nPosted by विजय राज बली माथुर at 4:37:00 pm No comments:\nLabels: तीन, देखा एक बच्चा\nहमार घर के सामने मकान बन रहल बा सूबेरे से साँझ तक मजदूर मकान बनावे मे लागल रहेला। ओकर मालिक खड़ा होकर निगरानी करे ला काम करि त पईसा मिली सबेरे से साँझ बिता लेवे ला । ओकर त दिमाग औरु देह दूनों लागल रहे ला। अफसर लोग त इहै मजदूर के बनावल बड़का-बड़का आफिस मे कांम करेलन और तनखाह औरु जी पी एफ हर चीज के सुविधा बा। लाखों मे खेल रहल बाड़न -गाड़ी ,मोटर,बंगला सब कुछ उन लोगन के खातिर लेकिन जे हाड़ -पीट के मकान बनावे ला मजदूर ओकर कोनों कदर नई खे यीहे समाज बा ओकरा के गोड़ के धूर समझल जा ला। समानता,एकता ,भाई -चारा ,ऊंच-नीच ,जाति-पांत मिटावे खातिर संत-म्हातमा पैदा लेलन लेकिन यी सब बात पर कोई के असर भईल? घर के नीचे सड़क पर एगो आदमी बतियावत जात रहे-"जब हम सम्पन्न तो खुदा भी प्रसन्न" जब इन्सान के अंदर यीहे भावना आ गईल तअ समाज के उठान कहाँ से होई। यी तो संमाज ऊंच-नीच पईसा औरु बेपईसा बालन के बीच बट गईल बा। एगो के बोरा मे पईसा रखे के जगह नई खे एगो के हाथ खाली । येही से शोषक औरु शोषित शुरू हो रहल बा।\nएगो साइंटिस्ट हमार घर के बगल मे रहेलन ऊ मजदूर लोग की झोंपड़ी पुलिस के द्वारा जलावे के पर कहलन -"आप के घर के आगे झोंपड़ियाँ होतीं तो आपके घर की रौनक नहीं खराब होती क्या?पुलिस ने इन झोंपड़ियों को जला कर अच्छा ही किया"। कीचड़ मे जब गाड़ी के पहिया फंस जाई यीहे मजदूर हांथ लगा के गाड़ी के पहिया निकाल देवे ला ओकर इनके दिल मे यीहे जगह बा। सच्चे मे शरम से गड़ जाये के चाँही अइसन मानुष के त ।\nका कहीं दिल मे तो बहुत बात बा। सोंचते-सोंचते लागे ला की दिमाग फट जाई यी दुनिया के लोगन के देखला पर एगो स्लोगन याद आवे ला -"हम दो ,हमारे दो" ई जगह मे होये के चांही " हम दो -बांटेगे खुशियाँ दसियों को"। ई तरह के लोगन के मालिक शराब पिया के पिये वाला बना देवे ला ताकि अगर ऊ जागरूक होई तो हमार बात न मानी औरु हम ओकरा ऊपर राज न कर सकब । बेचारा जब एक प्याली चाय के ऊपर दिन भर काम करे ला औरु साँझ के जब पईसा मिली तब थोड़े-थोड़े समान खरीद के खाना बनावे ला तीस दिन के राशन-पानी त ओकरा पास नई खे । सुबह और साँझ भर के बा। देखि ला बहुत मजदूर काम न मिले ला तो लौट जाला । हमार बाबू जी त दिवंगत हो गइल रहलन कुछ बरस के बाद जब हम अपना नैहर गइनी त हमार माई ई कहलस जान त रे बेटा थोड़े दूर पर एगो मजदूर के परिवार साँझ के नहा-धो के खाना खाय खातिर बईठर रहे की घर के मालिक आवे त खाना शुरू होवे। ओकरा घरे मछरी औरु भात बनल रहे बच्चा सब के खुशी के कोई ठिकाना न रहे की आज बड़ी दिन बाद माई-बाबू के संग मछरी औरु भात मिल के खाइब। ओकर घर मे डिबरी जरत रहे ओही से घर मे रोशनी हॉत रहे सब बड़ी खुश ,एतने देर मे एगो बिलैया मछरी खाय के खातिर कड़ाही पर कूदल डिबरी गिर गईल औरु किरासन तेल बिखरा गइल आग लग गइल अब त सारे घरे मे आग फ़ेल गइल औरु विकराल रूप ले लेलस हाय-पुकार मच गइल के खा ल मछरी औरु भात ?बचावा -बचावा आवाज कान मे आ गइल गर्मी के दिन आग इतना भयंकर रूप ले लेलस थोड़े देर मे काम तमाम । हो गइल सब के सब स्वाहा । हमार बूढ माई कहअते-कहअते एतना रोये लागल की ओकर तबीयत खराब हो गइल। सोंची ल त लागे ल की यीहे जिंदगी मजदूर औरु गरीब वर्ग के बा ?रउआ सब बतायीं की एकर का उपाय होये के चांही?\n(29 तारीख के 'हिंदुस्तान' अखबार मे 40 झोपड़ी मे आग लागे के खबर छापल पढ़ के हम्ररा एक बैग दिमाग मे पुरान घटना -दुर्घटना जे कहीं ऊ याद पड़ गईल ,एही से यी लिख रहल बानी ; पढ़ के त मन अजीब हो जाला लेकिन इंसान का करे?---पूनम माथुर)\nPosted by विजय राज बली माथुर at 30.11.11\nरश्मि प्रभा... 30 नवम्बर 2011 8:19 am\nआपके लेखन में स्वाभाविकता और सहजता है...\nरविकर 30 नवम्बर 2011 11:05 am\nज्ञानचंद मर्मज्ञ 30 नवम्बर 2011 4:14 pm\nएक तो सच्ची बात ,ऊपर से भाषा की मिठास !\nडॉ॰ मोनिका शर्मा 30 नवम्बर 2011 10:02 pm\nसमय के साथ सब कुछ बदलता है.... फिर दिखावे की तो कहें ही क्या ..?\nBhushan 1 दिसम्बर 2011 12:46 pm\n"ई तरह के लोगन के मालिक शराब पिया के पिये वाला बना देवे ला ताकि अगर ऊ जागरूक होई तो हमार बात न मानी औरु हम ओकरा ऊपर राज न कर सकब ।"\nइन पंक्तियों में आपने समाज के असली रूप को सामने ला दिया है. बहन, आपको नमन.\nVijai Mathur 1 दिसम्बर 2011 2:08 pm\nभूषण भाई साहब नमस्ते,\nमै तो आपकी छोटी बहन हूँ ,मुझे तो आपका आशीर्वाद चाहिए,उसे बनाए रखिएगा ।\nPosted by विजय राज बली माथुर at 5:31:00 pm3comments:\nLabels: आग, गरीब, झोंपड़ी, पईसा, मजदूर, शराब


तिथि - विकिपीडिया\nतिथि के गिनती के खगोलशास्त्रीय ब्याख्या\nवैदिक समय मापन आ बाद के हिंदू कैलेंडर सभ में तिथि समय के एक ठो माप हवे जे एक ठो सूर्य-सापेक्ष चंद्रमास (सिनोडिक महीना) के 1/30वाँ हिस्सा होला। एकरा के चंद्रमा आधरित दिन या चंद्रमा आधारित तारीख भी बूझल जा सकेला।\nतिथि सुरुज आ चंद्रमा के बीच हर 12° देशंतारीय कोण के पूरा होखला पर बदले ले। अमौसा के सुरुज आ चंद्र एक सीध में होलें, एकरे बाद चंद्रमा अपने परिक्रमा में आगे बढे ला आ सूर्य आ चंद्रमा के बीचे के कोणीय अंतर बढ़त जाला। हर 12° पर एक तिथि पूरा हो जाले आ पूरा 360° पूरा होखले पर फिर अमौसा के स्थिति, यानि सुरुज चंद्र एक सीध में हो जालें।\nतिथि हिंदू पञ्चांग के प्रमुख हिस्सा हवे। तिथि, वार, नक्षत्र, करण आ योग नाँव के पाँच चीज के लिखित सारिणी के पञ्चांग कहल जाला। ज्यादातर हिंदू तिहुआर सभ एही चंद्रमा आधारित तिथि के अनुसार मनावल जालें। नेपाल नियर देसन में ई तारीख के गिनती के मुख्य तरीका हवे हालाँकि, नेपाली तिथि सूर्य के गति के आधार पर होले, बाकी इनहन के नाँव उहे होला जे चंद्रमा आधारित तिथि सभ के होला।\n1 तारीख के रूप में\n2 पर्व तिहुआर के गणना में\n3 तिथि सभके नाँव\n4 तिथि गणना के तरीका\n5 शुभ-अशुभ बिचार\nतारीख के रूप में[संपादन करीं]\nहिंदू पद्धति में दिन के सुयूआत सुरुज उगे के समय से अगिला सूर्योदय तक के होला, जबकि अंगरेजी सिस्टम में रात के बारह बजे से ले के अगिला रात के बारह बजे ले। एही से तारीख के रूप में तिथि के प्रयोग (दिन गिने खातिर) जब होला तब सूर्योदय के समय जवन तिथि होल ओही के ओह दिन के तिथि (तारीख) मान लिहल जाला। एकरा के "उदया तिथि" कहल जाला। अगर एक सूर्योदय के समय कौनों तिथि रहल जे अगिला सूर्योदय के भी रहि गइल तब अगिला दिन के भी उहे तिथि होखी। मतलब कि एकही तिथि दू दिन कुल के तिथि कहाई, एकरा के बढ़ती कहल जाला। एकरे उल्टा, अगर कौनों तिथि सूर्योदय के बाद सुरू भइल आ अगिला सूर्योदय के पहिलहीं खतम हो गइल तब उ कौनों दिन के तिथि ना कहा पाई काहें कि कौनों दिन ओह तिथि में सूर्योदय ना भइल। एकरा के तिथि हानि (क्षय) या घटती कहल जाई।\nपर्व तिहुआर के गणना में[संपादन करीं]\nअधिकतर हिंदू तिहुआर सभ तिथि अनुसार पड़े लें। कुछ तिहुआर सूर्य के अलग अलग राशि में प्रवेश के समय, जेकरा के संक्रांति कहल जाला, के अनुसार भी पड़े लें; उदाहरण खातिर खिचड़ी, सतुआन आ बहुरा इत्यादि। लेकिन दशहरा, दिपावली, होली, जन्माष्टमी नियर तिहुआर चंद्रमा आधारित तिथि के अनुसार गिनल जालें। एह में से कुछ तिहवार सभ के उदया तिथि के पड़ल भी मानल जाला आ कुछ में तिथि के सटीक समय पर सुरुआत आ अंत के भी महत्त्व होला। कुछ तिहवार में तिथि के साथे-साथ नक्षत्र के भी महत्त्व होला।\nतिथि सभके नाँव[संपादन करीं]\nनीचे तिथि सभ के नाँव दिहल जा रहल बा। आमतौर पर भोजपुरी में अन्हार आ अँजोर पाख खातिर बदी आ सुदी के प्रयोग होला। संस्कृत में जेकरा के चैत्र शुक्ला प्रतिपदा कहल जाला ओके भोजपुरी में चइत सुदी एक्कम कहल जाई। बाकी के नाँव भी अइसहीं:\nअन्हार पाख (बदी)\nअँजोर पाख (सुदी)\nस्वामी खातिर अन्य मत\nया अन्य नाँव\n1 एक्कम 1 एक्कम परेवा प्रतिपदा अग्नि\n2 दूइज2दूइज दुतिया द्वितीया धाता ब्रम्हा\n3 तीजि3तीजि तृतीया तृतीया उमा पार्वती\n4 चउथि4चउथि चउथि चतुर्थी गणेश यम\n5 पंचिमी5पंचिमी पञ्चमी पञ्चमी नाग\n6 छठि6छठि षष्ठी षष्ठी गुह कार्तिकेय\n7 सत्तिमी7सत्तिमी सप्तमी सप्तमी रवि\n8 अष्टिमी 8 अष्टिमी अष्टमी अष्टमी शिव\n9 नउमी9नउमी नौमी/नउमी/नवमी नवमी दुर्गा अम्बिका\n10 दसिमी 10 दसिमी दसमी दशमी यम धर्मराज\n11 एकादसी 11 एकादसी एकादसी एकादशी विश्वे रुद्र\n12 दुआदसी 12 दुआदसी द्वादसी द्वादशी हरि विष्णु, आदित्य\n13 तेरसि 13 तेरसि त्रिदसी त्रयोदशी काम कामदेव\n14 चतुर्दसी 14 चतुर्दसी चतुर्दसी चतुर्दशी शिव काली\n30 अमौसा 15 पुर्नवासी औंसी\n/पूर्णिमा शशि पितर (अमौसा), चंद्र\nतिथि गणना के तरीका[संपादन करीं]\nतिथि के गणना करे खातिर परंपरागत रूप से सूर्यसिद्धांत आधारित तरीका ज्यादातर हिंदू पतरा सभ में प्रयोग होला। एह तरीका के अनुसार सूर्य आ चंद्रमा के भोगांश (longitude) के अंतर के गणना कइल जाले। मीन राशि आ मेष राशि के संधि के शून्य अंश मान के इहाँ से सगरी ग्रह सभ के कोणीय दूरी के ओह ग्रह के भोगांश कहल जाला। पृथ्वी सूर्य के चक्कर लगावे ले एह कारण से सूर्य भी एह राशि-चक्र में चलत नजर आवे ला आ सूर्य के भोगांश के गणना होले।\nचूंकि, अमौसा के सुरुज आ चंद्र दुनों एक सीध में होलें, इनहन के भोगांश बाराबर होला। एकरे बाद चंद्रमा आगे बढे ला। चंद्रमा के गति लगभग 13 कला (डिग्री/अंश) रोज के होले आ सुरुज के 1 कला। एही से रोज के अंतर लगभग 12 कला के होला आ रोज (12 कला के अंतर के कारण) एक तिथि बदले ले। हालंकि चंद्रमा के पृथ्वी के चारों ओर परिक्रमा के पथ भी दीर्घवृत्त होला आ पृथ्वी के सूर्य के चारों ओर परिक्रमा के पथ भी, एही से सूर्य आ चंद्रमा के भोगांश (longitude) में 12 कला के अंतर में हमेशा बराबर समय न लागे ला।\nगणना के बिधि में चंद्रमास के 10,000 वाँ हिस्सा के पूरा करे में लागे वाला समय के आधार बना के गणना होले। यानि एक अमौसा से दूसरा अमौसा के समय के 10,000 हिस्सा में बाँट दिहल जाय त एक तिथि के औसत समय (10,000÷30=) 333 हिस्सा होखी। एही के उलट के कहल जाय तब एक (सौर) दिन में चंद्रमा एह 10,000 हिस्सा सभ में से औसतन 338.6319 हिस्सा पार करे ला। इहे चंद्रमा के औसत गति होला। हालाँकि कि चंद्रमा के दीर्घवृत्तीय मार्ग आ पृथ्वी के दीर्घवृत्तीय मार्ग के कारण होखे वाला विचलन (एनामली) के भी एह औसत में जोड़े के पड़े ला। चंद्रमा के औसत एनामली के मान 36.2916 आ सूर्य (पृथ्वी) के औसत एनामली 2.7378 बतावल गइल बाटे। एकरे बाद भी जवन मान आवे ला ऊ एक तरह से सटीक मान ना होला आ सटीक मान निकाले खातिर एह चंद्रमा आ सूर्य के एनामली के सटीक गणना हर तिथि खातिर बिसेस रूप से करे के पड़े ला।\nतिथि के मान के गणना से आइल परिणाम आ सूर्य ग्रहण (ई अमावस्या के बेध द्वारा जाँच के तरीका हवे) के समय के बेध द्वारा आपस में सामंजस्य भी बइठावल जाला। आधुनिक समय में एकरे गणना के कंप्यूटर आधारित तरीका भी ईजाद कइल बाटे। वर्तमान समय में बहुत सारा ऑनलाइन पञ्चांग में अंगरेजी तारीख डाल के हिंदू तिथि प्राप्त कइल जा सकत बाटे।\nशुभ-अशुभ बिचार [संपादन करीं]\nफलित ज्योतिष में तिथि सभ के शुभ आ अशुभ परिणाम वाला वर्गीकरण भी मिले ला। एक ठो वर्गीकरण के अनुसार तिथि सभ के छह गो प्रकार में बाँटल जाला - नंदा, भद्रा, जया, रिक्ता, पूर्णा। एह में भद्रा (भदरा) आ रिक्ता के आमतौर पर अशुभ मानल जाला। हालाँकि इनहन के अशुभता के बिचार में वार (हप्ता के दिन) के भी शामिल कइल जाला।\nएकरे आलावा अउरी कई प्रकार के शुभाशुभ संबंधी नियम बतावल गइल बाड़ें आ अलग-अलग ग्रंथन में इनहन मे आपस में अंतर भी मिले ला। कुछ विद्वान् लोग के विचार अनुसार ई तिथि के शुभ-अशुभ रूप में प्रचलन पौराणिक काल में हिंदू धर्म में बढ़ल अंधविश्वास के नतीजा हवे आ प्राचीन वैदिक ज्योतिष में अइसन कौनों बात नइखे कहल गइल।\n↑ 1.0 1.1 L.D.S. Pillai (1 December 1996). Panchang and Horoscope. Asian Educational Services. पप. 3–. ISBN 978-81-206-0258-8.\n↑ 2.0 2.1 पाण्डेय, हरिहर (2006). हमारा ज्योतिष और धर्मशास्त्र. उत्तर प्रदेश हिंदी संस्थान, लखनऊ. प. 61.\n↑ L.D.S. Pillai (1 December 1996). Panchang and Horoscope. Asian Educational Services. पप. 12–. ISBN 978-81-206-0258-8.\n↑ Archibald Turnbull (1992). Nepali Grammar & Vocabulary. Asian Educational Services. पप. 51–. ISBN 978-81-206-0102-4.\n↑ 6.0 6.1 Robert Sewell; S.B. Dikshit (31 मई 1995). The Indian Calendar, with Tables for the Conversion of Hindu and Muhammadan Into A.D. Dates, and Vice Versa. Motilal Banarsidass Publishe. पप. 77–. ISBN 978-81-208-1207-9.\n↑ Sudha Bhujle and M N Vahia, Calculations of tithis: An Extension of Surya Sidhanta formulation\n↑ Nachum Dershowitz, Edward M. Reingold, Indian Calendrical Calculations\n↑ "TITHI". http://astrology.aryabhatt.com (English में). पहुँचतिथी 15 अक्टूबर 2016. External link in |website= (मदद)\n↑ पाण्डेय, हरिहर (2006). हमारा ज्योतिष और धर्मशास्त्र (Hindi में). उत्तर प्रदेश हिंदी संस्थान, लखनऊ. प. 56-70.\nहिंदू चांद्र-सौर पञ्चांग\nपञ्चांग आईफोन एप\nफ्री हिंदू पञ्चांग\nहिंदू कैलेंडर के तिथि सभ\n"https://bh.wikipedia.org/w/index.php?title=तिथि&oldid=664726" से लिहल गइल\nसमय के इकाई\nएह पन्ना पर आखिरी बेर संपादन 24 जनवरी 2020 के 05:32 बजे भइल रहल।


भोजपुरी भाषा, दिशाबोध आ साहित्य खातिर समर्पित पत्रिका 'पाती'\nकवनो लघु पत्रिका के पचास गो अंक निकालि लिहल, हँसी ठठ्ठा ना ह. ईहो ओईसन विशुद्ध साहित्यिक पत्रिका के, जवना के ना त व्यावसायिक समर्थन होखे, ना पीठि पर कवनो संस्था भा मंच के मजबूत खम्हा होखे, आ ना कई लोगन के सामूहिक कोशिशे होखे. ओइसे आजु-काल्ह, कुछ लोग पत्रिका के आत्म-प्रचार के जरियो बना लेले बा, जवना में आपन आ अपना मंडली सहित पूरा परिवार के गलीज खलास कके आत्मरति के पगुरी कइल जा रहल बा. समरथ के ना दोष गोसाईं. बाकिर एह से अलगा हटिके, साहित्यिक पत्रकारिता के हलका में मील के पाथर गाड़ल, सभका बेंवत-बूता के बात ना होला. प्रगतिशील चेतना के वाहक 'पाती' के ई सोनहुला अंक एही दिसाईं सोच-विचारे खातिर लाचार करत बा.\nचूँकि हम शुरूआतिये दौर से 'पाती' के प्रकाशन के साखी रहल बानीं, एह से एकरा बाबत, अपना आँतर के बात लिखल आपन दायित्व बूझत बानीं. सन् १९७९ में जब एह पत्रिका के निकाले के योजना बनल रहे, त ओकरा पाछा खास तौर से चारि गो मकसद रहे\n१. भोजपुरी में लिखेवाला प्रतिभा आ संभावना से भरल दमदार नवहा रचनाकारन के रचना के तरजीह दिहल.\n२. विचारशीलता, समकालीनता आ आधुनिकता से जोड़ि के स्तरीय साहित्य प्रकाशन से विश्वविद्यालय में भोजपुरी के प्रतिष्ठित कइल.\n३. देश-दुनिया के अउर भाषा के साहित्य के समानान्तर, भोजपुरी साहित्य के विभिन्न विधन के मानक रचनन के प्रकाशित कइल.\n४. लोकसंस्कृति के संरक्षण अउर परम्परा-आधुनिकता के बीच सेतुबद्धता.\nपहिले पत्रिका के आकार में छपे वाली पाती मुख्य रूप से कथा प्रधान पत्रिका रहे आ ओही रूप में दू साले लें (१९७९ से १९८० तक ) एकर चार गो अंक छपल. ओकरा बाद पत्रिका के प्रकाशन स्थगित हो गइल. ओह घरी संपादक डा॰ अशोक द्विवेदी बेरोजगारी आ चउतरफा संघर्ष से जूझत रहलन. बाकिर उन्हुका संपादकीय कौशल आ तेवर का चलते चारिए गो अंक से, पत्रिका के लीक से अलगा हटि के चले के, पहिचान बनि गइल रहे. नतीजा ई भइल कि साहित्यकारन के तगादा आ रचना आइल बन्न ना भइल आ लमहर अंतराल का बाद दोबारा शुरूआत भइल त अउर तल्ख तेवर, विचारपरकता आ पोढ़ता से लैस होके. जरत-बरत देश- दुनिया आ संस्कृति का मुद्दन पर धारदार संपादकीय आवे लागल. अइसन-अइसन विषयन पर विशेषांक अइलन स, जवन भोजपुरी खातिर एकदम टटका अउर अनछुअल रहलन स. नतीजतन, गम्हीर साहित्य के पढ़निहारन-जोगवानिहारन खातिर 'पाती' एगो जरूरी पत्रिका बनि गइलि.\nभोजपुरी में 'पाती' अइसन पहिल पत्रिका रहे, जवन 'मीडिया' पर विशेषांक प्रकाशित कइलस. ओह अंक में ना खाली इलेक्ट्रानिक आ 'प्रिन्ट मीडिया' पर गहिर गम्हीर आ विचारोत्तेजक आलेख छपलन स, बलुक ओही पर केन्द्रित यादगार कहानियो प्रकाशित भइली स. लोकसंस्कृति पर अइसने एगो दमदार विशेषाकं निकलल. भोजपुरी आलोचना के दशा दिशा आ भूमिका पर एगो महत्वपूर्ण अंक पातिए छपले रहे. 'भोजपुरी कविता' पर यादगार अंक आइल, त भोजपुरी 'गजलो' पर सहेजि के राखे जोग विशेषांक प्रकाशित भइल. 'भोजपुरी एकांकी' पर 'पाती' के खअस अंक छपल. भोजपुरी में 'बाल साहित्य' के कमी आ जरूरत के मद्देनजर 'पाती' बाल विशेषांक के प्रकाशन का दिसाईं पहल कइलस. 'लोक संस्कति आ लोक साहित्य' केन्द्रित अंक के एगो अलगे महत्व रहे. 'मोती बी॰ए॰' पर केन्द्रित अंक लाजवाब आ संग्रहणीय रहे.\nओइसे त 'पाती' के हर अंक खास अंक होला, बाकिर एकर कुछ स्तम्भ पढ़निहारन गुननिहारन के विशेष रूप से धियान खिंचलन स. 'खास कवि' स्तम्भ के तहत समीक्षात्मक टिप्पणी का साथ एगो लब्ध प्रतिष्ठित आ एगो नवकी पीढ़ी के रचनाकार के चुनिन्दा रचनन का सँगे प्रस्तुति रेघरियावे जाए जोग डेग रहे. 'लोकराग' के नया अन्दाज में 'पाती खाली परोसबे ना कइलस, बलुक अउर पत्रिकन में एह तरह के शुरूआत करे खातिर प्रेरित कइलस. लोकधुन आ लोकछन्दन में आजु के समय संदर्भ से जुड़ि के रचाइल 'लोकराग' के रचना ना खाली पढ़निहारन के अभिभूत कइलस, बलुक फूहर आ अश्लील गायकी करेवालन के मुँह पर जोरदार तमाचो रहे. भोजपुरी के साहित्यिक पत्रकारिता में नया राह आ रोसनी देखावे में 'पाती' के ऐतिहासिक महत्व बा.\n'पाती' कई गो रचनिहारन के, जे नवोदित आ अचर्चित रहे, पत्रिका के मार्फत चर्चा में ले आइलि आ रचनाशिलता के मुख्य धारा से जोड़लस. इहे ना, भोजपुरी क्षेत्र के हिन्दी लेखक, कवि कथाकारन के भी उकसाइके, भोजपुरी में स्तरीय साहित्य सिरजन करावेमें 'पाती' के भूमिका महत्वपूर्ण रहे.पत्रिका के ई उतजोग खास तौर से रेघरियावे जोग रहल. 'पाती' में जनपदीय रचनाकारन के, अलगा अलगा अंकन में, रचनात्मक प्रस्तुति एगो सराहे जोग डेग रहल बा. एह दिसाई 'बलिया के कवियन पर केन्द्रित' अंक विशेष रूप से रेघरियावे जोग बा. इहो बात निःसंकोच कहल जा सकेला कि आजु बलियामें भोजपुरी सिरजनशीलता का प्रति जवन सकारात्मक आ प्रेरणादायी माहौल बनल बा, ओकरा मूल मं 'पाती' आ एकरा संपादक के अगुवाई के अगहर भूमिका रहल बा.\nपत्रिका के स्तरीय आ समकालीनता के दिसाईं, एगो टिटिहरी अस संपादक के कवनो जोड़ नइखे, जे अपना बल बेंवत आ संघर्षशीलता के बदउलत, अकेलहीं भोजपरी साहितायकाश के उठवले ललकारि रहल बा. नवहा रचनिहारन के ढूँढ़ि ढूँढ़ि के अँकवार भेंट करे के ललक, बाकिर कमजोर रचनन का संगे कवनो समझौता ना. एक एक रचना के माँजे आ चमकावे खातिर हम संपादक के लवसान होत देखले बानीं. इहे ओजह रहे कि साहित्य अकादमी के पत्रिका 'इंडियन लिटरेचर' के १६५वाँ अंक जब भोजपुरी पर केन्द्रित होके निकलल, त ओह मरं कई गो रचना 'पाती' से उद्धृत आ अणुदित होके छपली स.\nपारिवारिक विरोध आ जुझारू जिनिगी के बावजूड 'पाती' के पचास गो अंक छपि सकल त खाली संपादक के जीवटता, जिजिविषा आ समर्पण भाव का कारन. ई त इहे साबित करत बा कि एकहीं चना अगर चाहे त भाड़ि फोरि सकेला, बशर्ते कि अशोक द्विवेदी जी नियर इच्छाशक्ति आ सृजनात्मक दमख होखे. बिसवास बा, ई सिलसिला अर्द्धशतके ले ना थम्ही, शतके ले त जरूरे पहुँची. 'पाती' पत्रिका के जान होला एकर संपादकीय, जवन सहजे विचारोत्तेजकता आ जीवंतता से भरि देला.\nभोजपुरी साहित्य, भाषा, संस्कृति आ समाज पर, एकरा दशा दिशा आ उठान पर, शोधार्थी लोगन के 'पाती' के अंकन पर शोध करे खातिर आगा आवे के चाहीं.\nभगवती प्रसाद द्विवेदी, टेलीफोन भवन, पो.बाक्स ११५, पटना ८००००१


टटका खबर, सोमार, २७ फरवरी २०१२ – टटका खबर\nराज्य के शिक्षकन के अब तीन गो ग्रेड रही आ तीनो के वेतनमान अलग अलग. ई नयका नियम पहिले से नियोजित आ अब होखे वाला सभे पर एक जइसन लागू होखी. प्रधानाध्यापक ग्रेड में खाली प्रशिक्षिते शिक्षक पदस्थापित होखीहें. आधा पद महिला वर्ग खातिर आरक्षित हो जाई.\nसारण जिला के करिंगा गाँव का लगे एगो मिनी बस पलट गइला से एगो सवारी के मौत हो गइल आ एक दर्जन घवाहिलन के छपरा सदर अस्पताल में भरती करावल गइल बा.\nपश्चिमी चंपारण के रामनगर इलाका के पथरी गाँव में अतवात का राति लागल आग से सैकड़ों घर तबाह हो गइल बा. एगो दोसरा घटना में बगहा के मदनपुर इलाका में लागल आग से सैकड़ो एकड़ में लागल जंगल तबाह बरबाद हो गइल. वन विभाग एह घटना के अपराधियन के काम बतावत बावे.\nरोहतास के कखड़िया बासा पहाड़ी इलाका में अवैध खनन का आरोप में इकावन आदमी के गिरफ्तार कर लिहल गइल बा. एह लोग पर काल्हु अतवार का दिने पुलिस अधिक्षक मनु महाराज पर हमलो करे के आरोप लगावल गइल बा.\nकैमूर जिला के वसन्तपुर गाँव के सेनानी लाल गोविन्द सिंह के निधन अठासी साल का उमिर में दिल के दौरा पड़ला से हो गइल.\nप्रदेश के छठा दौर के मतदान वाला इलाकन में काल्हु से प्रचार के काम बंद हो जाई. ओहिजा काल्हु मंगल का दिने वोट पड़ी.\nमहान स्वतंत्रता सेनानी आ अमर शहीद चन्द्रशेखर आजाद के ८१वीं पुण्यतिथि पर राज्य भर में श्रद्धांजलि दिहल गइल. इलाहाबाद का अल्फ्रेड पार्क में आजुवे का दिने उनुका के गोली मार दिहले रहुवे ब्रिटिश पुलिस.\nनिर्वाचन आयोग कहले बा कि लखनऊ के सरोजिनी नगर आ मोहनलालगंज निर्वाचन क्षेत्रन के इलेट्रोनिक वोटिंग मशीन सुरक्षित बाड़ी सँ. स्ट्रोंग रूम में पानी रिसला के खबर का बाद आयोग दू गो प्रेक्षक ओहिजा भेजले रहुवे.\nहालही में लखीमपुर खीरी जिला में स्वास्थ्य विभाग के कर्मचारी महेन्द्र शर्मा के रहस्यमय मृत्यु के सीबीआई से जांच करवावे के सिफारिश राज्य सरकार कइले बिया.\nरक्षा मंत्री ए के एंटनी के अरूणाचल प्रदेश यात्रा परसवाल उठावे वाला चीन के बयान के भारत सरकार दुर्भाग्यपूर्ण आ बेहूदा बतवले बिया. एंटनी कहलन कि अरुणाचल प्रदेश भारत के हिस्सा ह आ देश के रक्षा मंत्री पूरा देश में जा सकेला.\nभारत सरकार एह बाति पर चिंता जतवले बिया कि नॉर्वे दू गो बच्चन के ओकनी के महतारी बाप के सँउपे में देरी कइले बा. एह मामिला में नार्वे के विदेश मंत्री से बतियावे खातिर विदेश मंत्रालय में सचिव मधुसूदन गणपति के भेजल गइल बा. ओह बच्चन के दादा दादी दिल्ली में नार्वे दूतावास का बहरी धरना पर बइठल बावे लोग. आजु एह धरना में वंदा करात आ सुषमा स्वराजो शामिल भइली.\nसुप्रीम कोर्ट केन्द्र सरकार के कहलसि कि नदियन के जोड़े के परियोजना के निश्चित समय का भीतर पूरा करा लिहल जाव.\nमध्यप्रदेश विधानसभा में आज मुख्य विपक्षी कांग्रेस विधानसभा से वाकआउट कइलसि. ऊ लोग बेतमा में गैंग रेप आ एगो प्रतियोगी परीक्षा के प्रश्नपत्र में कमल के फूल छपला के मुद्दा उठावल चाहत रहले बाकिर अध्यक्ष अनुमति ना दिहले.\nजम्मू-कश्मीर में प्राइवेट मीडिया आज विधानसभा अध्यक्ष मोहम्मद अकबर लोन के टिप्पणी का विरोध में विधानसभा सत्र के बहिष्कार कइलसि जवना में कहल रहे कि मीडिया उनुका नियंत्रण में बा.\nगुजरात में साबरमती रेल अग्नि कांड के दसवीं बरसी पर आजु गोधरा आ गुजरात के दोसरा शहरन में सुरक्षा कड़ा कर दिहल गइल. दस साल पहिले साबरमति एक्सप्रेस के एगो बोगी में आग लगा के ५९ गो कारसेवकन के जिंदा जरा दिहल गइल रहे जवना का बाद पूरा गुजरात में बड़हन दंगा पसर गइल रहे.\nअफगानिस्तान के जलालाबाद हवाई अड्डा का लगे भइल एगो आत्मघाती बम विस्फोट में नौ लोग मरा गइल आ छह लोग घवाहिल हो गइल.\nपाकिस्तान सुप्रीम कोर्ट काल्हु प्रधानमंत्री यूसुफ रजा गिलानी पर अदालत के अवमानना करे के मुकदमा के सुनवाई फेरू शुरू करी. दोषी मिलला पर गिलानी के छह महीना के जेल हो सकेला आ प्रधानमंत्री पद से हट जाये के पड़ी.\nबिन लादेन के हवेली कि एबटाबाद में धँसा दिहल गइल जेहसे कि लादेन समर्थक ओकरा के स्मारक मत बना देसु.\nनेपाल का राजधानी काठमांडू में आजु एगो बम विस्फोट में दू लोग के जान चलि गइल आ पाँच लोग घवाहिल हो गइल. विस्फोट नेपाल आयल कार्पोरेशन का आफिस का बहरी भइल.\nउत्तरी कोरिया के विरोध के अनदेखी करत अमरीका आ दक्खिन कोरिया के सेना कोरिया प्रायद्वीप मे सैनिक अभ्यास शुरू कर दिहलसि.\nचीन कहले बा कि सीरिया के मुद्दा अमेरिका घमंडी रूख अपनवले बा.\nमिस्र के सैनिक शासक देश के नया संविधान बनावे खातिर एक सौ सदस्य के समिति बनावे के फैसला कइले बाड़न, एह खातिर शनिचर का दिने काहिरा में नयका निर्वाचित संसद के बइठक बोलावल गइल बा.\nसीरिया में शनिचर का दिने बमबारी का बीच नया संविधान खातिर जनमत संग्रह करावल गइल, विपक्ष एकरा के नौटंकी बतावत एकर वहिष्कार कर दिहलसि.\nबिहार विद्यालय परीक्षा समिति से संबद्ध सगरी कॉलेजन में अब रोजगारमूलक कोर्स चलावल जाई. पहिले दस तरह के कोर्स शुरू होखी जवना में होटल मैनेजमेंट, नर्सिंग आ खेती के कोर्स शामिल रही.\nबिहार में फौकानिया आ मौलवी के इम्तिहान बिहार स्टेट मदरसा एजुकेशन बोर्ड इकइस अप्रेल से करवावे के नोटिस दिहले बा.\nस्टेट बैंक शिक्षा ऋण पर ब्याज दर एक फीसदी घटा दिहलसि.\nशेयर बाजार में आजु सूचकांक में ४७८ अंक के बड़हन गिरावट दर्ज कइल गइल.\nअंतर्राष्ट्रीय मुद्रा कोष के कहना बा कि दुनिया के माली हालात अबहियो खराबे चलत बा.\nआठ साल बाद लंदन ओलम्पिक में हाकी में भारत के टीम शामिल होखी. काल्हु भइल क्वालिफायर फाइनल मैच में भारत फ्रांस के ८-१ से हरवलसि.\nभारत के हॉकी खिलाड़ी संदीप के मैन ऑफ द मैच, मैन आफ द टूर्नामेंट के खिताब दिहल गइल. जीत का बाद हॉकी खिलाड़ीयन पर इनाम के बरखा होखे लागल बा. हॉकी इण्डिया आ एगो निजी कंपनी का ओर से हर खिलाड़ी के दू दू लाख आ हर सहायक कर्मचारी के एक एक लाख रुपिया के इनाम घोषित भइल बा. हरियाणा सरकार हर खिलाड़ी के ढ़ाई-ढ़ाई हजार रूपए आ हरियाणा से जुड़ल खिलाड़ी के ११-११ लाख रूपिया इनाम देबे के एलान कइले बिया. मध्यप्रदेश सरकार हर खिलाड़ी के एक-एक लाख रूपिया इनाम देबे के कहले बिया.\nमशहूर फुटबॉल खिलाड़ी शैलेन मन्ना के लमहर बेमारी का बाद काल्हु अतवार का भोर में कोलकाता में निधन हो गइल. ऊ ८७ साल के हो गइल रहेल. उनुका के फीफा सदी के सर्वश्रेष्ठ फुटबॉल खिलाड़ी के खिताब दिहले रहुवे. साल १९७१ में उनुका के पदमश्री से सम्मानित कइल गइल रहुवे.\nतिकोनिया एकदिना क्रिकेट शृंखला के मैच में काल्हु भारत फेर आस्ट्रेलिया से हार गइल.\n८४वें एकेडमी फिल्म पुरस्कार समारोह में फ्रांस के फिल्म द आर्टिस्ट’ पांच गो पुरस्कार जीत लिहलसि. एहमें सर्वश्रेष्ठ फिल्म, सर्वश्रेष्ठ निर्देशक आ सर्वश्रेष्ठ अभिनेता के पुरस्कार शामिल बा. “द आर्टिस्ट” हॉलीवुड के शुरुआती दिनन का याद में बनावल मूक फिल्म हवे. साल १९२९ में विंग्स का बाद सर्वश्रेष्ठ फिल्म के ऑस्कर जीते वाली ई पहिला मूक फिलिम हवे. विदेशी भाषा के फिलिमन में पहिला बेर ईरान के एगो फिल्म द सैप्रेशन’ के सर्वश्रेष्ठ फिल्म के ऑस्कर पुरस्कार मिलल बा. एगो पाकिस्तानी फिल्म “सेविंग फेंस” के सर्वश्रेष्ठ डॉक्यूमेंटरी के पुरस्कार दिहल गइल बा. एह समारोह में संगीतकार ए आर रहमान एहू साल आपन कार्यक्रम पेश कइलन.\n«« टटका खबर, अतवार, २६ फरवरी २०१२\nटटका खबर, मंगल, २८ फरवरी २०१२ »»


शनिबाबा रखिहऽ लाज हमार | CinemaBhojpuri.in\nशनिबाबा रखिहऽ लाज हमार\nJuly 14, 2012 - फिल्म\n- Tagged: शनिबाबा रखिहऽ लाज हमार\t- no comments\tसागर फिल्म्स कम्बाईन के बैनर तले बनल भोजपुरी फिल्म ‘शनिबाबा रखिहऽ लाज हमार’ जल्दिए रिलीज होखे वाली बा. एकर निर्माता महेश जी. थांटीकोण्डा अउर अर्जुन जी. थांटीकोण्डा आ निर्देशक जेड सुरेश शंकर हउवें. आजु हमनी के देश के गिनती आगा बढ़त देशन में होखेला बाकिर एहके बावजूद हमनी का अंधविश्वास के जाल में जकड़ल बानी जा. ई फिलिम ओही अंधविश्वास के देखावत बिया.\nएह फिल्म के नायिका के जनम शनिचर का दिने होखत बा आ ओकर महतारी मत जात बाड़ी त लोग ओकरा के अपशगुनी माने लागत बा. बड़ भइला पर शादी के चार बरीस बितलो पर ओकरा बच्चा नइखे होखत त ओकर सास ओकरा के अपशगुनी कह के घर से नकाल देत बिया. हर तरफ से ठोकल ठेठावल नायिका तब भगवान शनिबाबा के शरण में चल जात बिया. शनि बाबा के आराधना से ओकर सगरी दुख बिला जात बा.\nएह पारिवारिक फिलिम में आइटम क्वीन सीमा सिंह पर फिल्मावल आइटम सांग में फूहड़पन तनिको नइखे. कहानी के डिमांड पर एह आइटम सांग के राखल गइल बा.\nगीतकार अशोक घायल, फणीन्द्र राव अउर सुमित कुमार श्रीवास्तव, संगीतकार अशोक घायल, नृत्य निर्देशक कानू मुखर्जी, एक्शन मास्टर पी. जब्बार, कैमरामैन नीतू इकबाल, संकलनकर्ता विजय गेंगले आ साउण्ड रिकार्डिस्ट नाटू भाई. कहानी लेखक जेड सुरेश शंकर, पटकथा लेखक प्रभाकर झा अउर मनोज गुप्ता, आ संवाद लेखक अंजनी श्रीवास्तव हउवें. कलाकारन में अजीत आनंद, कल्पना शाह, अभिषेक चड्ढा, ललितेश झा, गिरीश शर्मा, नीलिमा सिंह, संगीता वर्धन, पुष्पराज सिंह, सोनू राजा, संजय वर्मा, पंकज मेहता, मास्टर आदित्य, बेबी वैष्णवी आ बेबी करुण्याश्री के खास भूमिका बा आ पंकज केसरी अउर सुदीप पाण्डे मेहमान भूमिका में नज़र अइहें.\nमिलत जुलत‘शनिबाबा रखिहऽ लाज हमार’ सारे गाने रिकार्ड, शूटिंग इसी माह (2)दयाल निहलानी के पहिलकी भोजपुरी फिल्म “छपरा के प्रेम कहानी” (1)पवन सिंह आ संजय पांडे के ‘बजरंग’ मुंबई चहुँपल (1)कजरा मोहब्बत वाला अब शायदे रिलीज होखी (1)आवे वाली फिल्म “गलवा तोहार टमाटर हौ गोरिया” (1)To the official site of Related Posts via Taxonomies.\tLeaveaReply Cancel reply


भेषभूषा से मुसलमान बनले बिना इफ्तार के भोज ना घोंटाव – टटका खबर\nपटना 08 जून. पता ना सही कि गलत बाकिर भोट का लालच में लार टपकावत इफ्तार खाए चहुँपल हिन्दू नेतवन के भेष भूषा पूरा मुसलमानी हो गइल रहेला. शायद बिना मुसलमानी भेष बनवले इफ्तार खइला से एह लोग के संस्कार ना चिन्हाइत. एह लोग का समुझ का हिसाब से मुसलमान एह देश के बाशिन्दा ना हउवें आ सामान्य भेषभूषा में इफ्तार के भोज खाइल हराम होखेला.\nआजु बिहार के उप मुख्यमंत्री आ भारतीय जनता पार्टी के बड़हन नेता सुशील कुमार मोदी अइसने भेषभूषा अपनवले इफ्तार खाए चहुँपले. गनीमत बा कि ई ना कहलें कि सभे अइसहीं मुसलमानी भेष भूषा अपना लेव त देश के विकास में तेजी आ जाई.\nअबहीं ले ई देखे के कबो नइखे मिलल कि कवनो मुसलमान नेता नवरात्र में प्रसाद ग्रहण करे टीका चन्दन लगा के चहुँपल होखे – जनेऊधारी ब्राह्मण एकर अपवाद होखसु त कवनो अचरज के बात ना होखी काहे कि अबहीं ले ई पकिया से तय नइखे हो सकल कि उनुकर मजहब असल में हवे का.\nइफ्तार खइला का बाद सुशील मोदी कहलन कि मदरसा बोर्ड से फोकानिया आ मौलवी के परीक्षा प्रथम श्रेणी से पास करे वालन के दस दस हजार रुपिया के वजीफा दीहल जाई. संस्कृत वालन के अइसन कवनो वजीफा देबे से सेकूलरिज्म पर खतरा आ जाला एहसे अइसन कवनो एलान कबो सुने के नइखे मिलल,\nअतने ना मुसलमान औरत समेत मुसलमानन ला अउरिओ कई तरह के एलान कइलें सुशील मोदी.\nTags: इफ्तार, मुसलमानी भेषभूषा, सुशील मोदी


सीतामढ़ी में ठुमका लगइहें सीमा सिंह – Anjoria\nसीतामढ़ी में ठुमका लगइहें सीमा सिंह\nपिछला चार साल से सिनेमा भोजपुरी में लगातार ‘सर्वश्रेष्ठ आयटम डांसर’ के अवार्ड जीते वाली डांसिंग क्वीन सीमा सिंह बिहार के सीतामढ़ी में अपना अगिला भोजपुरी फिलिम ‘रेजा’ ला आपन आयटम डांस के शूटिंग करीहें. ‘रेजा’ के निर्माता गोपाल भाई पटेल आ निर्देशक अजय के. झा हउवें आ एहमें मनोज दाव आ अंजना सिंह मुख्य कलाकार बाड़ें, साथ में निरुपमा श्री आ दीपक भाटिया वगैरह कलाकारो बाड़ें. एकर शूटिंग 25 मार्च से सीतामढ़ी में सीमा सिंह करीहें.\nहालही में सीमा सिंह एगो बंगला फिलिम ‘प्रार्थना’ खातिर आयटम नंबर कइली. एह फिलिम में सीमा सिंह खलनायिका के चुनौती भरल किरदारो करत बाड़ी. के.जी.एन. पिक्चर्स के एह बंगला फिलिम ‘प्रार्थना’ में देबोजीत, तनुश्री चटर्जी, आ राजदीप चटर्जी बाड़ें, जीत चटर्जी निर्देशक हउवें आ लेखक कमल गोस्वामी.\nएकरे अलावे सीमा सिंह अनेके मराठी फिलिमनो में आपन ठुमका लगा चुकल बाड़ी.\nलमहर पारी खेले ला अब तइयार बाड़न निर्मल आनंद\nरिंकू घोष के ‘रखवाला’ के जादू देश भर में चलल


नीतीश केकरा डर से नईखन बतावत कि बालिका गृह के लईकिन के कवना मंत्री लगे भेजल जात रहे: तेजस्वी – भोजपुरी मंथन\nनीतीश केकरा डर से नईखन बतावत कि बालिका गृह के लईकिन के कवना मंत्री लगे भेजल जात रहे: तेजस्वी\nThis post has been viewed 575 times\nमुजफ्फरपुर के बालिका गृह यौन शोषण कांड में मुख्यमंत्री नीतीश कुमार अवुरी उपमुख्यमंत्री सुशील कुमार मोदी के चुप्पी प सवाल उठावत नेता प्रतिपक्ष तेजस्वी यादव जोरदार हमला कईले।\nतेजस्वी पुछले कि मुजफ्फरपुर के बालिका गृह में रहेवाली लईकिन के कवना-कवना मंत्री अवुरी सरकारी अधिकारी लगे भेजल जात रहे? सरकार इ बतावे में काहें डेरातिया? एकरा संगही उ बतवले कि सरकार काहें ओ लोग के नाम नईखे बतावत।\nराजद नेता पुछले, “मुजफ्फरपुर बालिका गृह यौन शोषण के मामला में सुशील मोदी आ नीतीश कुमार गंभीर चुप्पी काहें सधले बाड़े? केकरा डर से नईखे बतावल जात कि कवना-कवना मंत्री आ सरकारी अधिकारी लगे इहाँ के नाबालिग लईकिन के भेजल जात रहे?”\nतेजस्वी ये कांड में सत्ताधारी दल के कुछ वरिष्ठ नेता के नाम शामिल होखे के संभावना जतावत कहले कि ए कांड में सत्ताधारी दल के कुछ दिग्गज नेता के नाम सुनाई देता, एहीसे सरकार नईखे बतावत कि बालिका गृह के नाबालिग लईकिन के कवना-कवना मंत्री लगे भेजल जात रहे।\nमालूम रहे कि मुजफ्फरपुर के बालिका गृह में यौन शोषण अवुरी देह व्यापार के पुष्टि हो चुकल बा। बालिका के लईकी पुलिस के बतवले बाड़ी कि ओ लोग के बड़े-बड़े अधिकारी अवुरी नेता लगे भेजल जात रहे।\nएह बीच कांड के खुलासा के बाद मुजफ्फरपुर से मधुबनी भेजल 14 लईकिन में से 13 के यौन शोषण के पुष्टि मेडिकल जांच से भईल। ओने पटना भेजल 16 लईकिन में से3लईकी त गर्भवती मिलली जबकि आधा दर्जन के गर्भपात करावे के जानकारी मेडिकल जांच में मिलल। ए सभ खुलासा के बाद सत्ताधारी दल के चुप्पी अपने आप में एगो बड़ सवाल खाड़ा करतिया।\nभतीजा के सोझा चाचा के सभ दांव नाकाम, राजद सिर्फ जोकीहाट जीतलस लेकिन नीतीश सभ हार गईले\nजोकीहाट के जीत अवसरवाद पर लालूवाद के जीत, नीतीश के पलटी मारे खाती नोबल पुरस्कार मिले’\nनीतीश कुमार शराबबंदी पर फेर पलटी मरले, राजद के बात पर मोहर लाग गईल: तेजस्वी\nबिहार के बोली लगा के जवना पैकेज के घोषणा भईल रहे, ओकर का भईल\nनीतीश कुमार के जबानी खर्च अवुरी पलटीमार आदत प केहु के भरोसा नईखे: तेजस्वी\nनीतीश कुमार अवुरी मोदी डोनाल्ड ट्रम्प से बिहार खाती विशेष राज्य के दर्जा के मांग करतारे: तेजस्वी\nPosted in मुख्य पृष्ठ Tagged bhojpurimanthan, bihar, Government Girls Home, Government Girls Home Student, nitish kumar, Tejashwi Yadav\n← नीतीश कुमार के चेहरा पर चुनाव लड़ल जाई त बिहार में आँधी आ जाई, विरोधी उड़ जईहे: जदयू\nबिहार में शिक्षा व्यवस्था पूरा तरीका से ध्वस्त, सरकार इंटर के परीक्षा दोबारा लेवे: सीपी ठाकुर →


आतंकियन के बढ़ावा देबेवाला जाकिर नाईक के तरफदारी कइलसि देवबंद – टटका खबर\nआतंकियन के बढ़ावा देबेवाला जाकिर नाईक के तरफदारी कइलसि देवबंद\nयूपी के सहारनपुर में स्थापित हिन्दुस्तान भर में मशहूर इस्लामिक संस्था दारुल उलूम देवबंद अब मुस्लिम धर्मगुरु जाकिर नाईक के तरफदारी करत सामने आइल बा. दारुल उलूम के पदाधिकारी आ उलेमा-ए-कराम के कहना बा कि बिना कवनो जाँच करवलहीं डॉ जाकिर के दोषी ठहरावल नाजायज बात बा. दारुल उलूम के कार्यवाहक मोहतमिम मौलाना खालिक मद्रासी अउर जमियत उलेमा-ए-हिंद के राष्ट्रीय अध्यक्ष मौलाना अरशद मदनी आजु सोमार का दिने एगो बयान जारी क के ई बात कहले बाड़ें.\nएह लोग के कहना बा कि डॉ़ जाकिर इस्लामिक विद्वान हउवें आ अपना तरीका से कुरान के व्याख्या करेलन. बाकिर ऊ दहशतगर्दी के तरफदारी ना करसु. केंद्र सरकार आ कुछ संगठन जाकिर का खिलाफ कवनो जाँच होखे का पहिलहीं से हवा बनवले बाड़ें आ इस्लाम के बदनाम करत बाड़ें.\nTags: जाकिर नाईक, देवबंद


चंदौली के गांव में रेल लाईन पर मरद मेहरारू के लाश मिलल – टटका खबर\nचंदौली के गांव में रेल लाईन पर मरद मेहरारू के लाश मिलल\nचंदौली जिला के बढ़वलडीह गाँव का लगे रेल लाईन पर बुध का भोर में एगो नवही आ नवहिन के कटाइल लाश मिलल. लाश का लगही बैग में कपड़ा रहुवे बाकिर कवनो अइसन सामान ना रहुवे जवना से एह दुनू के पहचान साबित हो सके.\nपुलिस के लागत बा कि दुनू प्रेमी रहलें आ मिल के खुदकुशी करे के फैसला क के रेल लाईन पर कटा के जान दे दिहलें.


वीवो V11 Price in India, Full Specifications & Features - 21st October 2021 | Digit\nवीवो V11 Price in India: ₹ 24,990 (onwards) Available at Store\nCurrent Best Price of वीवो V11 is ₹ 24990\nवीवो V11 Specs\nमॉडल : Vivo V11\nरंग : Nebula and Starry Night\nउत्पाद के नाम : Vivo V11\nपिछे वाला कैमरा मेगापिक्सेल : 16 + 5\nवीवो V11 Brief Description\nवीवो V11 Smartphone 6.3 -इंच स्क्रीन IPS LCD के साथ आवेला, जौना के रेज़ल्यूशन 1080 x 2340 पिक्सल तथा पिक्सल घनत्व NA पर इंच बा | फोन 2.2 GHz Octa कोर प्रोसेसर से संचालित बा और एकर रैम6GB बा. वीवो V11 Android 8.0 ओएस पे काम करेला.\nवीवो V11 Smartphone September 2018 मे लॉंच भईल रहे|\nफोन MediaTek Helio P60 प्रोसेसर से संचालित बा|\nफोन मे 3315 mAh बैटरी लागल बा|\nवीवो V11 मे कनेक्टिविटी के तरीका बा : ,GPS,Wifi,HotSpot,Bluetooth,\nफोन मे प्रमुख कैमरा 16 +5मेगा पिक्सेल शूट करे वाला बा|\nवीवो V11 के कैमरा मे Auto Focus,Face Detection,HDR,Panorama Mode,Geo-tagging,Touch Focus,Digital Zoom,Video Recording लोड बा|\nवीवो V11 Price in India updated on 15th May 2019\nवीवो V11 Price In India Starts From Rs.24990 The best price of वीवो V11 is Rs.24990 on Amazon.This Mobile Phones is expected to be available in 64GB variant(s).\nAmazon Vivo V11 (Starry Night Black) ₹ 24,990\nUser Reviews of वीवो V11